title: Kirous

text: Kirouksia ovat muinaisina aikoina langettaneet toisen ihmisen päälle vain maagit ja noidat. Keskiajalla alettiin uskoa myös tavallisten ihmisten ääneen lausumien kirousten saavan paholaisen tai demonit liikkeelle.


title: Kirous

text: Jotkin seurauksiltaan vakavat kiroukset jouduttiin valmistelemaan perusteellisesti, ja niihin tarvittiin erikoisia välineitä. Kirousten vaikutusaika on vaihdellut muutamasta päivästä tuhansiin vuosiin.


title: Kirous

text: Yksi laajalle levinnyt kirouksen muoto on paha silmä, jonka langettamiseen riittää katse pahan silmän omaavalta henkilöltä. Faarao Tutankhamonin haudan avaamisen yhteydessä monet pelkäsivät faaraon kirousta.


title: Kirous

text: Nykysin kirousten jäänteenä kielenkäytössä ovat jotkin kirosanat.


title: Hummer

text: Hummer oli General Motorsin omistama automerkki. Hummer H1 pohjautuu Yhdysvaltain asevoimien HMMWV-ajoneuvoihin.


title: Hummer

text: Hummereita rakensi alun perin AM General Corporation, aiempi American Motorsin raskaan kaluston osasto, Mishawkassa, Indianassa. AM General oli suunnitellut siviili-Hummereiden myynnin aloittamista jo 1980-luvun lopulla. Vuonna 1990 kahdella valkoisella Hummerilla ajettiin Lontoosta Pekingiin Kiinaan Neuvostoliiton halki. Matka kuvattiin ja esitettiin ESPN-kanavalla Yhdysvalloissa. HMMWV sai kuitenkin huomattavasti laajempaa julkisuutta seuraavana vuonna alkaneessa Persianlahden sodassa.


title: Hummer

text: Vuonna 1992 AM General aloitti HMMWV:n siviiliversion myynnin "Hummer" nimellä. Vuonna 1999 AM General myi tuotemerkin General Motorsille, mutta jatkoi ajoneuvojen valmistamista, joiden jakelusta ja markkinoinnista vastaa GM. Seuraavina vuosina GM esitteli 2 uutta omaa malliaan: H2 ja H3 ja nimesi alkuperäisen Hummerin H1:ksi. AM General jatkoi H1:n tuotantoa ja aloitti myös H2:n valmistamisen. H3:t rakennetaan Shreveportissa, Los Angelesissa.


title: Hummer

text: Vuonna 2004 eri Hummer-malleja alettiin myydä myös Euroopassa ja muilla markkina-alueilla. Hummereita on myyty vain pieniä määriä lähinnä varakkaille asiakkaille.


title: Hummer

text: Vuodesta 2006 alkaen GM on valmistanut H3:a Port Elizabethissa, Etelä-Afrikassa, kansainvälisille markkinoille. Etelä-Afrikassa valmistettavat autot on tarkoitettu vasemmanpuoleisen liikenteen maihin Australiaan, Yhdistyneeseen kuningaskuntaan ja Japaniin.


title: Hummer

text: Vuodesta 2004 H2:ta on koottu myös Avtotorin tehtaalla, Kaliningradissa, Venäjällä. Tehdas tuottaa muutamia satoja Hummereita vuodessa, ja sen tuotanto rajoittuu Venäjän markkinoitten viiden jälleenmyyjän tarpeisiin.


title: Hummer

text: General Motors ilmoitti lopettavansa Hummer H1:n valmistuksen kesäkuussa 2006 Yhdysvaltain EPA:n uusien päästömääräysten takia, joita H1:n valinnan mukaan 6,2- tai 6,5-litrainen turbodiesel-moottori ei pysty täyttämään. H1 kuluttaa 25 litraa sadalla kilometrillä. Pian GM kuitenkin ilmoitti että uusi versio H1:stä, H1 Alpha tulee myyntiin. Hinnaltaan Alpha tulee olemaan samoissa lukemissa alkuperäisen H1:n kanssa, mutta moottori on uusi. Vanhasta 6,5-litraisesta moottorista saatiin irti vain hieman yli 200 hevosvoimaa, nykytekniikalla varustetusta Duramax-turbodieselistä on saatu yli 300. Kaksi pienempää mallia, H2 ja H3 pysyvät edelleen GM:n valikoimassa.


title: Hummer

text: Kaksi ensimmäistä mallia ovat suurikokoisia, raskaita, suurimoottorisia ja monimutkaisella vetokoneistolla varustettuja. Kolmas malli H3 on pienempi ja sen myynti on tähdätty ihmisille jotka haluavat citymaasturin jokapäiväiseen käyttöön. Hummer myös panosti kilpailijoitaan aggressiivisempaan muotoiluun ja mainontaan.


title: Hummer

text: Hummeria, kuten muitakin tämän kokoluokan ja käyttötarkoituksen autoja, on arvosteltu luonnonvarojen tuhlaamisesta.


title: Hummer

text: Suomessa H1- ja H2-mallien kuljettaminen vaatii kuorma-autokortin, sillä niiden kokonaismassa ylittää 3,5 tonnia. Mutta H3-malliin ei tarvitse kuorma-autokorttia, sillä kokonaismassa pysyy alle 3,5 tonnissa. Vuonna 2008 General Motors ilmoitti halukkuudestaan myydä Hummer-automerkki, korkean polttoainehinnan aiheuttaman alhaisen kysynnän vuoksi. Suunnitelmat Hummer-automerkin myymisestä ja tuotannon siirtämisestä Kiinaan kariutuivat Kiinan hallituksen evättyä luvan kauppaan.


title: Hanhenmaksa

text: Hanhenmaksa ( ’rasvainen maksa’) tarkoittaa hanhen tai ankan maksaa tai ruokalajia, joka perustuu näihin. Hanhenmaksaa pidetään erittäin hienostuneiden ruokien raaka-aineena, mutta sen kasvatusmenetelmiä kritisoidaan julmina, sillä eläimiä pakkoruokitaan joidenkin viikkojen ajan ennen teurastusta maksan kasvattamiseksi. Suomessa hanhenmaksan kasvattaminen pakkoruokkimalla on kielletty (1996/247, §11). Vuonna 2007 Suomessa alettiin eläinystävällisen vaalean hanhenmaksan tuotanto, jossa pakkosyöttöä ei käytetä.


title: Hanhenmaksa

text: Hanhenmaksan historia ulottuu aina muinaiseen Egyptiin, jossa asiaa on kuvattu 4 500 vuotta vanhassa hautafreskossa. Egyptiläiset pakkosyöttivät useita hanhilajeja ja muita lintuja kostutetuilla siemenillä ja jyvillä. Myöhemmin ruokintatapa levisi kaikkialle Välimeren alueelle. Kreikkalainen runoilija Cratinus tuo asian esille 400-luvulla eaa.


title: Hanhenmaksa

text: Rooman keisarikunnan aikana Plinius vanhempi kertoo hanhien pakkosyötöstä kuivattujen viikunoiden avulla.


title: Hanhenmaksa

text: Rooman keisarikunnan jälkeen hanhenmaksa katosi joksikin aikaa eurooppalaisesta keittiöstä. Vaikuttaa siltä, että juutalaiset säilyttivät kasvatus- ja valmistustradition, jonka olivat omaksuneet Palestiinassa oleskelleilta roomalaisilta. Heidän kautta tämä taito siirtyi uudelleen Eurooppaan. Euroopan juutalaiset käyttivät myös hanhen rasvaa aterioiden valmistukseen, koska voit ja laardi olivat uskonnollisista syistä heiltä kiellettyjä ja oliivi- ja seesamiöljy olivat vaikeita saada Keski- ja Itä-Euroopassa.


title: Hanhenmaksa

text: Maissilla ruokkiminen tuli suosituksi uudella ajalla Amerikan-tutkimusmatkojen tuotua sen Eurooppaan.


title: Hanhenmaksa

text: Ranska on suurin hanhenmaksan tuottajamaa:Linnut eivät jauha ruokaansa ja niillä on hyvin venyvä kurkku, joka mahdollistaa suuren ruokamäärän keräämisen ruokatorveen ennen kuin se pääsee mahalaukkuun. Lintu voi esimerkiksi niellä kokonaisia kaloja. Ruokatorven rakenteen lisäksi pakkoruokinta käyttää hyväksi lintujen luontaista rasvan keräämistä maksaan muuttomatkaa varten. Muuttolinnun maksa paisuu yleensä kaksinkertaiseksi, kun se varastoi kesällä ja alkusyksystä ravintoa maksaan rasvana syys-muuttomatkaa varten. Rasvan kertymistä maksaan kutsutaan rasvamaksaksi ja maksa kasvaa liiallisen isoksi. Myös villi ankka voi kaksinkertaistaa maksansa koon varastoimalla rasvaa liiallisella syömisellä. Hanhien luontaisen hyvän ruokahalun vuoksi monissa maissa (esimerkiksi Suomessa) tuotetaankin hanhenmaksaa ilman pakkosyöttöä.


title: Hanhenmaksa

text: Hanhet ja ankat, joita aiotaan käyttää maksantuottoon, ruokitaan ensiksi niiden luontaiseen ruokavalioon kuuluvalla ruoholla, joka vahvistaa ruokatorvea. Sen jälkeen jatketaan tärkkelyspitoisella ravinnolla, joka kasvattaa eläimen maksan koon noin puoleen lopullisesta tavoitteesta. Viimeisten 2–3 viikon ajan suurimmissa tuottajamaissa, joissa pakkoruokintaa ei ole kielletty (kuten Ranska), lintu pakotetaan syömään yleensä maissia 2–3 kertaa päivässä. Ruokinnassa käytetään apuna metallista, yleensä pneumaattista suppiloa, jolla ruokaa pursotetaan eläimen kurkkuun. Maksan lopullinen koko on usein yli kymmenkertainen terveeseen maksaan verrattuna, mikä aiheuttaakin linnuille paljon erilaisia terveydellisiä haittoja. Ranskassa kasvattajien on lain mukaan kesyteltävä lintuja alkuvaiheesta lähtien, jotta niistä tulisi passiivisia ja yhteistyökykyisiä. Tarkoitus on estää stressin kasautumista sekä muiden oireiden muodostumista lintujen käytöksessä.


title: Hanhenmaksa

text: Ranskassa säädellään tiukasti lainsäädännön keinoin kuinka hanhenmaksaa voi ja saa valmistaa tai myydä. Ranskassa kulutetaan perinteisesti hanhenmaksaa joko kylmänä tai lämpimänä alkuruokana erilaisten juhlien aikana, erityisesti uudenvuoden valvojaisten yhteydessä. Anglosaksit pitävät siitä enemmän lämmitettynä, ja viime aikoina on havaittu saman trendin esiintyminen Ranskassakin. Tämä on todennäköisesti amerikkalaisten ruokaohjeiden vaikutusta. Eri puolilla maailmaan hanhenmaksaa tarjoillaan esimerkiksi sushin tai erilaisten tartarpihvien muodossa.


title: Hanhenmaksa

text: Ranskassa perustettiin vuonna 2003 yhdistys vastustamaan eläinten pakkoruokintaa. Yhdistys vetoaa kansainvälisiin esimerkkeihin sekä eurooppalaiseen että ranskalaiseen lainsäädäntöön, joka sen mielestä yksiselitteisesti kieltää pakkoruokinnan.


title: Hanhenmaksa

text: "Stopgavage", pakkoruokintaa vastustava järjestö on julkisuudessa saanut vastustajan tuottajajärjestöstä GIFORista. Kumpikin puoli yrittää tieteellisin ja lainsäädännöllisin argumentein kumota vastustajansa mielipiteet. Toimintaa on perusteltu Ranskassa alan noin 30 000 työpaikalla, joka ei ole vähäinen määrä ranskalaisessakaan mittakaavassa.


title: Hanhenmaksa

text: Tämä on vanha, perinteinen ja yleisesti käytetty valmistustapa Perigord’in alueelta. Erona puolikypsään hanhenmaksaan (fois gras mi-cuit), joka tulee käyttää kohtalaisen nopeasti, tässä valmistustavassa hanhenmaksa laitetaan lasi- tai metallipurkkiin, jonka tarkoitus on suojata hanhenmaksaa valolta. Purkitettua hanhenmaksaa keitetään noin kolmen tunnin ajan miedohkolla lämmöllä, jolloin rasva erottuu maksasta. Ennen käyttöä on suositeltavaa odottaa ainakin yksi vuosi, mieluummin kolme, jotta hanhenmaksan aromit tulevat kunnolla esille.


title: Hanhenmaksa

text: Puolikypsän hanhenmaksan maku on aromikkaampi kuin kypsän hanhenmaksan. Toisaalta sen säilyvyys on huonompi, mistä johtuu että säilykkeinä myytävä hanhenmaksa on yleensä täysin kypsäksi valmistettua.


title: Hanhenmaksa

text: Hanhen- tai ankanmaksa laitetaan likoamaan yön ajaksi veteen tai maitoon. Tämän jälkeen se valutetaan, pyyhitään kuivaksi ja siitä poistetaan hermosäikeet. Maksan annetaan sopeutua ympäristön lämpötilaan, jonka jälkeen siitä poistetaan sapen ja maksan välinen kalvo.


title: Hanhenmaksa

text: Maksa suolataan ja pippuroidaan sekä maustetaan mausteseoksella, joka sisältää inkivääriä, mausteneilikkaa, muskottipähkinää ja pippuria. Maksa kastellaan maustamisen jälkeen esimerkiksi portviinillä, pinot-blanc-rypäleistä valmistetulla viinillä, konjakilla tai sauternes-viinillä. Kastelun jälkeen maksan annetaan vetäytyä muutamia tunteja viileässä.


title: Hanhenmaksa

text: Maksasta valutetaan liika neste pois ja se laitetaan leivinpaperilla vuorattuun kannelliseen terriinivuokaan. Maksa vuokineen laitetaan 70 celsiusasteen vesihauteeseen ja sitä kypsennetään uunissa 120 asteessa vähintään 30 minuuttia. Kypsentämisen lopuksi uuni laitetaan pois päältä ja maksan annetaan jäähtyä uunissa. Terriinivuoan kansi poistetaan ja hanhenmaksan päälle asetetaan paino noin neljäksi tunniksi. Maksaa säilytetään vähintään neljä vuorokautta ennen tarjoilua.


title: Hanhenmaksa

text: Tämä valmistustapa edellyttää korkealaatuista maksaa.


title: Hanhenmaksa

text: Maksasta poistetaan hermosto ja mahdollinen sapen kanssa rinnakkain ollut vihertävä osa. Maksa suolataan ja pippuroidaan ja kääritään elintarvikemuoviin. Maksan annetaan vetäytyä muutamia tunteja viileässä, jonka jälkeen se leikataan 5–10 millimetriä paksuiksi viipaleiksi tarjoilua varten.


title: Hanhenmaksa

text: Tässä valmistustavassa maksa säilyttää kaiken rasvansa. Rakenteesta tulee täyteläinen ja pehmeä. Rasvan ansiosta tällä tavoin valmistettu maksa on energiapitoisempaa.


title: Hanhenmaksa

text: Maksaa liotetaan suolatussa vedessä vuorokauden ajan, ja vesi vaihdetaan vähintään kerran. Liottamisen jälkeen maksaa valutetaan 12 tunnin ajan. Maksan lohkot erotellaan toisistaan, hermosäikeet poistetaan, maksa paloitellaan ja asetetaan astiaan hienoksi silputun, suolatun ja pippuroidun, sianlihan (1/3) ja sianrinnan (2/3) kanssa. Astia suljetaan ja pateeta kypsennetään vähintään kolmen tunnin ajan kiehuvassa vedessä.


title: Veikko Peräsalo

text: Veikko Tuomas Peräsalo (1. helmikuuta 1912 Ilmajoki – 25. elokuuta 1992) oli suomalainen yleisurheilija. Hänen päälajinsa oli korkeushyppy, mutta hän voitti myös kymmenottelussa Suomen mestaruuden vuonna 1935. Peräsalo voitti EM-kisoissa 1934 korkeushypyssä pronssia tuloksella 197 (kisan voitti Kalevi Kotkas).


title: Veikko Peräsalo

text: Peräsalo hyppäsi korkeudessa Euroopan ennätyksen 198 Oslossa 2. heinäkuuta 1933. Toukokuussa 1934 hän hyppäsi Seinäjoella 200,5 cm, joka oli ensimmäinen virallinen kahden metrin ylitys Euroopassa ja toinen suomalaisen hyppääjän kahden metrin ylitys. Kalevi Kotkas oli hypännyt 201 cm Rio de Janeirossa maaliskuussa 1934 ja unkarilainen Mihály Bodosi 200,5 cm epävirallisessa kilpailussa Pécsissä huhtikuussa 1934.


title: Veikko Peräsalo

text: Seuratasolla Peräsalo edusti Ilmajoen Kisailijoita.


title: Kesäkumi

text: Kesäkumi on Suomen Punaisen Ristin, Väestöliiton ja YleX:n (alun perin Radiomafian) kesäkampanja, jolla pyritään edistämään nuorten seksitautien leviämisen ehkäisemistä muun muassa tiedottamalla kondomien käytöstä. Kampanjaan liittyy kiinteästi Suomen kesäfestivaaleilla jaettavien kondomien, kesäkumien jakaminen. Tiedotustoimintaan kuuluu myös jokakesäinen Kesäkumi-kappale, joka saa YleX:llä runsasta radiosoittoa.


title: Kesäkumi

text: Kesäkumi on rekisteröity tavaramerkiksi, jonka haltija on Yleisradio.


title: Kesäkumi

text: Kesäkumikampanjan isänä ja äitinä toimivat Radiomafian juontajat Jusu Lounela ja Eve Mantu, jotka keksivät kampanjan oheistuotteineen. Kesäkumin lisäksi Ylen seksitautitartuntoja ehkäiseviä kondomikampanjoita ovat myös Lomakumi ja Maailman AIDS-päivänä 1.12. pidetty Talvirengas-tapahtuma.


title: Marco Aro

text: Marco Aro (s. 29. joulukuuta 1971) on ollut ruotsalaisen Face Down -yhtyeen laulaja vuodesta 1994 alkaen. Aro on tunnettu myös vuosistaan The Haunted- sekä Machine God -yhtyeiden riveissä.


title: Yesterday

text:
Yesterday on The Beatlesin tunnetuimpia kappaleita. Se julkaistiin ensi kertaa albumilla "Help!" vuonna 1965. Se on popmusiikin tiettävästi ensimmäinen jousikvartetilla säestetty balladikappale. Vaikka sen säveltäjiksi on merkitty perinteiseen tapaan Lennon–McCartney, on yleisessä tiedossa, että kyseinen kappale on täysin Paul McCartneyn teos. McCartney on ehdottanut, että Yesterdayn tekijöiksi merkittäisiin virallisesti McCartney/Lennon, mutta John Lennonin perikunta ei ole tähän suostunut.
McCartney kertoo tehneensä Yesterdayn koko melodian unessa eräänä yönä tyttöystävänsä Jane Asherin kotona Wimpole Street -kadulla. Herättyään hän kiirehti pianon luo, käynnisti nauhoituksen ja soitti sävelmän ennen kuin se haihtuisi hänen mielestään.


title: Yesterday

text: Peläten syyllistyvänsä plagiointiin McCartney kyseli ihmisiltä kuukauden ajan, olivatko he kuulleet melodiaa aikaisemmin. Vakuututtuaan ettei ollut varastanut melodiaa, hän alkoi kirjoittaa siihen sopivia sointuja ja pian toimivaa sanoitusta. Kappaleesta käytettiin sanoitusvaiheessa työnimeä "Scrambled Eggs" ("Munakokkeli"). Elokuvan "Help!" kuvausten aikana eräälle lavalle sijoitettiin piano, ja McCartney käytti tilaisuutta hyväkseen ja esitti "Munakokkelin" pianon säestyksellä sanoilla "Scrambled eggs, Oh Baby how I love your legs."


title: Yesterday

text: McCartney on kertonut kirjoittaneensa Yesterdayn vuoden 1964 The Beatlesin Ranskan-kiertueen aikana, mutta se julkaistiin vasta seuraavana vuonna. On uumoiltu, että viivästyminen olisi johtunut sovitukseen liittyvistä erimielisyyksistä George Martinin kanssa tai yhtyeen muiden jäsenten väheksyvästä asenteesta.


title: Yesterday

text: Yesterday levytettiin Abbey Roadin studiolla 14. ja 17. kesäkuuta 1965. Levylle päätyneessä versiossa The Beatlesin jäsenistä esiintyi vain McCartney. Hänen soittamansa akustisen kitaran lisäksi levytykseen lisättiin jälkiäänityksenä jousikvartettisovitus. Kappale kuultiin kuitenkin koko yhtyeen esittämänä vuoden 1966 Tokion konsertissa.


title: Yesterday

text: Yesterday on Guinnessin ennätystenkirjan mukaan maailman eniten versioitu kappale. Britanniassa kappale julkaistiin singlenä vasta 8. maaliskuuta 1976.


title: Wayne Thompson

text: Wayne Thompson (s. 15. kesäkuuta 1960) on kanadalainen, Torontossa syntynyt entinen jääkiekkoilija, joka pelasi suurimman osan urastaan Euroopassa. Hänen pelivuosiensa aikana Thompsonin mitoiksi ilmoitettiin 175 senttimetriä ja 71 kilogrammaa, mutta pienestä koostaan huolimatta Thompson onnistui luomaan varsin menestyksekkään uran Euroopan kaukaloissa.


title: Wayne Thompson

text: Wayne Thompson saapui Suomeen KalPan testattavaksi syksyllä 1985 sveitsiläisestä Sierra-joukkueesta ja saikin nopeasti loppukauden kestävän sopimuksen kuopiolaisseuraan. Tämä nuoruusvuosinaan muun muassa Wayne Gretzkyn kanssa pelannut kanadalainen takoi heti ensimmäisellä kaudellaan peräti 58 maalia ja antoi 45 maaliin johtanutta syöttöä auttaen KalPaa nousemaan kauden päätteeksi SM-liigaan. Thompsonin teholukemat jäivät vain pisteen päähän silloisesta ykkösdivisioonan piste-ennätyksestä.


title: Wayne Thompson

text: Thompson jatkoi sopimustaan KalPan kanssa ja teki ensimmäisellä liigakaudellaan 1986–1987 KalPassa 44 ottelussa 52 (22+30) tehopistettä. Kauden jälkeen Thompson palasi jälleen Sveitsiin pelaamaan, mutta tuli takaisin Kuopioon kaudelle 1988-89 tehden 44 ottelussa 54 (26+28) tehopistettä. Kaudelle 1989-90 hän siirtyi Helsingin Jokereihin pelaamaan ja teki kaikkien aikojen parhaat Jokerien ulkomaalaispelaajan ensimmäisen kauden tehot: 23 maalia ja 26 syöttöä. Nykyisin niin Otakar Janecky kuin Glen Metropolitkin ovat ohittaneet nämä lukemat ensimmäisillä Jokerikausillaan.


title: Wayne Thompson

text: Kauden 1989-90 jälkeen Thompson siirtyi ulkomaille pelaamaan vielä muutamaksi vuodeksi ja lopetti uransa kauden 1995-96 jälkeen Brantford Smokessa. Uransa päättäessään hän oli pelannut yhteensä 807 ottelua Pohjois-Amerikan, Englannin, Sveitsin, Suomen ja Saksan aikuisten sarjoissa tehden niissä 442 maalia ja antaen 678 maaliin johtanutta syöttöä.


title: Hierontaöljy

text: Hierontaöljy on öljyä, jota käytetään hierottaessa vähentämään hierottavan ihon ja hierovan pinnan välistä kitkaa. Öljy levitetään hierottavan iholle, mistä se kulkeutuu elimistöön imeytymällä ihon talin välityksellä syvempiin ihokerroksiin sekä verenkiertoon.


title: Hierontaöljy

text: Usein hierontaöljy koostuu soija- tai seesaminsiemenöljystä, joihin on lisätty erilaisia eteerisiä öljyjä parantamaan lopputuotteen tuoksua ja muita ominaisuuksia.


title: Kaypro

text: Kaypro oli 1980-luvulla tunnettu henkilökohtaisten tietokoneiden valmistaja. Sen oli tunnettu kestävistä, kannettavista CP/M-käyttöjärjestelmän tietokoneista, joiden mukana tuli useita hyötyohjelmia. Kaypro menetti 1980-luvun loppupuolella asemansa tietokonevalmistajana IBM PC -klooneille.


title: Kaypro

text: Kaypro II tuli markkinoille syksyllä 1982. Kaypro II oli Kaypron ensimmäinen tietokone. Nimitystä Kaypro II käytettiin, koska markkinajohtaja Apple II koettiin kilpailijaksi. Koneessa oli kestävä alumiinikotelo, ja se painoi 13 kilogrammaa. Se toimi 2,5 MHz Z80 -suorittimella, ja siinä oli yksi sarjaportti, kaksi kaksinkertaisen tiheyden 5 1/4 tuuman levykeasemaa ja 64 kilotavua keskusmuistia. Käyttöjärjestelmänä oli CP/M. Koneen mukana tuli valikoituja ohjelmia Perfect Softwarelta. Kaypro II:n hinta oli noin 1 795 dollaria.


title: Kaypro

text: Kesällä 1983 markkinoille tuli Kaypro 10. Siinä oli 4,0 MHz Z80 -suoritin, 10 MB -kiintolevy, kaksi sarjaporttia sekä portti valokynälle, reaaliaikakello ja dBase II.


title: Kaypro

text: Kaypro 2:ssa oli keskusmuistia 64 kilotavua. Näyttö oli 9-tuumainen, vihreäruutuinen näyttö. Levyasemina oli 5,25" SS/DD Tandon-merkkiset levyasemat.


title: John Lindroth

text: John Erik Lindroth (11. helmikuuta 1906 Porvoo – 12. elokuuta 1974) oli suomalainen seiväshyppääjä. Hän voitti EM-kisoissa 1934 seiväshypyssä pronssia tuloksella 390 cm.


title: John Lindroth

text: Lindroth edusti Porvoon Akillesta (Borgå Akilles).


title: Alppiharju

text: Alppiharju () on nimensäkin mukaisesti Alppilasta ja Harjusta muodostuva noin 12 000 asukkaan kaupunginosa ja peruspiiri Helsingin itäisessä kantakaupungissa, Kallion, Taka-Töölön ja Vallilan välissä.


title: Alppiharju

text: Alppiharju otettiin käyttöön kaupunginosan nimenä vuonna 1959. Nimi on muodostettu vanhoista, 1840-luvulla perustettujen Alpin (ruots. Alpen) ja Harjun (ruots. Ås) vuokra-alueiden nimistä. Nimien perustana on alueen mäkisyys.


title: Alppiharju

text: Peruspiiritason vertailussa Alppiharjusta löytyvät keskimäärin kaupungin pienimmät asunnot (keskikoko 38 m), suurin asukastiheys (noin 13 200 asukasta/km²) ja pienimmät asuntokunnat (keskikoko 1,36). Pienten asuntojen myötävaikutuksesta Alppiharjussa asuu niukasti lapsiperheitä (alle 16-vuotiaiden osuus oli 4% peruspiirin väestöstä). Tämä kantakaupungin alue tarjosi työpaikkoja 3 140 hengelle vuoden 2012 lopussa.


title: Alppiharju

text: Alppiharjun asuintalot on rakennettu pääosin 1900-luvun ensimmäisellä puoliskolla. Alppiharjussa osoitteessa Aleksis Kiven katu 52-54 sijaitsi Serlachius-yhtiölle kuulunut Bögelundin kartonkitehdas vuodesta 1920 alkaen. Tehdas lopetettiin vuonna 1925, mutta rakennus on edelleen jäljellä asuintaloksi muutettuna ja laajennettuna. Rakennuksen vanhimmat osat on suunnitellut arkkitehti W. G. Palmqvist. Alppiharjussa sijaitsee myös Satakallio, joka on yksi Suomen suurimmista taloyhtiöistä. Myös Kulttuuritalo, Linnanmäki ja Brahenkenttä kuuluvat Alppiharjun kaupunginosaan. Alueen puistot Alppipuisto ja Lenininpuisto ovat suosittuja kokoontumispaikkoja kesäisin.


title: Maapähkinäöljy

text: Maapähkinäöljy on ruokaöljyä, jota valmistetaan maapähkinöistä. Sitä käytetään elintarviketuotannon lisäksi myös kosmetiikan raaka-aineena. Ihmiset, jotka ovat allergisia maapähkinöille, voivat saada oireita myös maapähkinäöljyyn jääneestä proteiinista.


title: Maapähkinäöljy

text: Sitä käytetään usein kaakkoisaasialaisissa ruokalajeissa, kuten oliiviöljyä käytetään Välimeren alueella. Maapähkinäöljy kestää korkeampaa lämpötilaa kuin muut ruoanlaitossa käytettävät rasvat yleensä.


title: Anno 1503: The New World

text: Anno 1503: The New World on saksalaisen Sunflowers -pelitalon suunnittelema ja EA Gamesin julkaisema reaaliaikainen managerointi- ja strategiapeli, jonka tavoitteena on Uuden Maailman siirtokuntien perustaminen ja hallinta. "Anno 1503" on jatkoa Sunflowersin aiemmalle "Anno 1602" -strategiapelille, ja pelin jatko-osa "Anno 1701" on julkaistu myös. "Anno 1503: The New World" on saanut lisäosan "Anno 1503: Treasures, Monsters and Pirates". "Anno 1503" on saatavissa paitsi PC:lle myös mobiiliversiona.


title: Anno 1503: The New World

text: Pelin juoni on hyvin yksinkertainen, ja on verrattavissa Sid Meierin "Colonizationiin". Alussa pelaajan tavoitteena on aloittaa siirtokunnan rakentaminen asumattomalle saarelle yhteen laivaan lastattujen vähäisten rakennustarvikkeiden avulla. Tarvikkeita on juuri riittävästi muutaman asuintalon rakentamiseen ja pienen tuotantoketjun käynnistämiseen. Kun tuotanto on lähtenyt käyntiin, alkaa siirtokunnan asukasmäärä kasvaa.


title: Anno 1503: The New World

text: Pelissä on yli 350 aitojen esikuvien mukaan mallinnettua rakennusta kirkoista plantaasien päärakennuksiin. Kuten "Colonizationissa", eri rakennuksista on useita eri tasoisia versioita. Pelin alussa pelaaja joutuu tyytymään pieniin käsityöläispajoihin, mutta kaupungin asukasluvun kasvaessa pajat muuttuvat suuremmiksi verstaiksi ja lopulta tehtaiksi.


title: Anno 1503: The New World

text: "Colonizationista" poiketen kaupankäynti suoraan eurooppalaisten kaupunkien kanssa on mahdotonta, mutta kauppaa voi käydä muiden eurooppalaisten siirtokuntien sekä alkuperäisasukkaiden kanssa. Kaupankäynti on varsinkin pelin alkuvaiheen jälkeen tärkeässä roolissa, sillä pelaajan oma tuotantoketju on harvoin riittävän kehittynyt tuottamaan kaikkia asukkaiden tarvitsemia materiaaleja. Kaupankäynnin tärkein osa on kuitenkin siirtokunnissa tuotettujen tavaroiden ja elintarvikkeiden myynti suoraan siirtokuntien asukkaille myyntikojujen kautta. Siirtokunnan sisäisellä kaupankäynnillä on suuri merkitys pelaajan tuloihin.


title: Anno 1503: The New World

text: Siirtokuntien ja kaupunkien puolustukseksi tarvitaan armeija ja laivasto. Tuotantoketjujen kehittyessä avautuu mahdollisuus aseiden tuotantoon, joita tarvitaan sotilaiden koulutuksessa. Oleellinen osa sodankäyntiä ovat linnakkeet, joissa sotilaita koulutetaan, sekä muurit ja vartio- tai tykkitornit. Kansainvälisten suhteiden kiristyessä äärimmilleen pelaaja joutuu puolustautumaan paitsi muita kilpailevia eurooppalaisia vastaan, myös suojelemaan siirtokuntiaan merirosvojen hyökkäyksiltä.


title: Onni Rajasaari

text: Onni Rafael Rajasaari (2. maaliskuuta 1910 Hanko – 12. marraskuuta 1994 Hanko) oli suomalainen yleisurheilija. Rajasaaren paras laji oli kolmiloikka mutta hän kilpaili myös pituudessa.


title: Onni Rajasaari

text: Rajasaari voitti kolmiloikan Euroopan mestaruuden vuonna 1938 tuloksella 15,32. Vuoden 1934 EM-kisoissa hän oli pronssilla. Hän oli Los Angelesin olympialaisissa 1932 yhdestoista ja Berliinissä 1936 kolmastoista. Berliinissä hän osallistui myös pituushyppyyn mutta karsiutui loppukilpailusta.


title: Onni Rajasaari

text: Rajasaari oli Euroopan parhaita kolmiloikkaajia lähes läpi 1930-luvun. Talvisodan kynnyksellä 16. heinäkuuta 1939 hän hyppäsi Euroopan ennätyksen 15,52 Lahdessa. Tulos kesti ennätyksenä aina vuoteen 1950.


title: Onni Rajasaari

text: Seuratasolla Rajasaari edusti Hangon Hyrskyjä ja Helsingin Kisa-Veikkoja. Hän voitti Suomen mestaruuden kolmiloikassa vuosina 1933–1939 sekä pituushypyssä vuonna 1938. SM-hopeaa hän saavutti kolmiloikassa vuosina 1929, 1940, 1942 ja 1943. Vain Vilho Tuulos ja Johan Meriluoto ovat saavuttanut kolmiloikassa enemmän Suomen mestaruuksia ja SM-mitaleja kuin Rajasaari.


title: Onni Rajasaari

text: Onni Rajasaaren veli Ossi Rajasaari voitti Svenska Finlands Idrottsförbundin (SFI) mestaruuden pituushypyssä.


title: Onni Rajasaari

text: Rajasaari oli sotaveteraani ja sotainvalidi, sillä hän menetti toisen silmänsä talvisodassa.


title: Mustikkamaa–Korkeasaari

text: Mustikkamaa-Korkeasaari () on Helsingin 19. kaupunginosa virallisen aluejaon mukaan. Se käsittää Mustikkamaan ja Korkeasaaren saaret sekä muutamia pienempiä saaria. Mustikkamaa on virkistysalueena, ja siellä on neljä tennis-, kaksi koripallo- ja yksi jalkapallokenttä. Korkeasaaressa on eläintarha. Asukkaita kaupunginosassa on 19 (1. tammikuuta 2009).


title: Mr. T

text: Mr. T (oik. Laurence Tureaud, s. 21. toukokuuta 1952) on yhdysvaltalainen näyttelijä. Hänen tunnetuimpia roolejaan ovat B. A. Baracus 1980-luvun televisiosarjassa "A-Team" ja nyrkkeilijä Clubber Lang "Rocky III" -elokuvassa.


title: Mr. T

text: Tureaud on esiintynyt muutamissa World of Warcraft:in mainoksissa, jossa hän on ollut yöhaltian roolissa. Yksi tunnettu mainoksen fraasi on: ""I'm Mr. T and I'm a Night Elf Mohawk"", jossa Mohawk viittaa Mohawk hiustyyliin.


title: Mr. T

text: Tureaud syntyi Chicagossa yhdentenätoista lapsena 12-lapsiseen perheeseen. Nuoruusvuosinaan Tureaud harrasti amerikkalaista jalkapalloa ja kamppailulajeja. Opintojensa jälkeen hän palveli sotilaspoliisina Yhdysvaltain maavoimissa, minkä jälkeen hän pyrki ammattilaispelaajaksi NFL:ään. Ammattilaisura jäi kuitenkin lyhyeksi polvivamman takia. Tämän jälkeen hän alkoi luoda yhteyksiä julkkismaailmaan. Tureaud päätyi kuuluisten ihmisten henkivartijaksi. Hän suojeli muiden muassa Michael Jacksonia, Muhammad Alia ja Diana Rossia.


title: Mr. T

text: 1970-luvulla Tureaud vaihtoi sukunimensä ensin Teroksi ja 1980-luvulla hän otti käyttöön "Mr. T" -nimen. Imagoonsa kuuluvan kampauksen hän kopioi afrikkalaiselta Mandinka-heimon sotilailta, haluten korostaa näin afrikkalaisia juuriaan. Osana Mr. T:n hahmoa ovat myös useat erilaiset korut, rannekoruista kaulakoruihin ja korvakoruihin, joiden arvoksi on arvioitu useampia satojatuhansia dollareita. Vuonna 2005 Mr. T päätti kuitenkin luopua korujen käytöstä nähtyään hurrikaani Katrinan tuhojen vaikutukset; hän lahjoitti suuren osan koruistaan ja vaatteistaan myrskyn uhrien hyväksi. Samoihin aikoihin hän tuli uskoon.


title: Mr. T

text: Nykyään Mr. T asuu Sherman Oaksissa, Kaliforniassa.


title: Mr. T

text: Vuonna 1982 Mr. T löi itsensä läpi Sylvester Stallonen elokuvassa "Rocky III". Tätä ennen hän oli tehnyt vain pieniä sivuosarooleja. "Rocky III:n" jälkeen Mr. T sai oman animaatiosarjansa NBC:llä ja kersantti B. A. Baracuksen roolin "A-Teamissä". Vuonna 1984 Mr. T teki rap-albumin "Mr. T's Commandments". Vuonna 1985 Mr. T astui sisään showpainin maailmaan. Hän oli Hulk Hoganin joukkueparina kautta aikojen ensimmäisessä Wrestlemaniassa. World Wrestling Federationin riveissä Mr. T palasi painirinkiin vielä erikoisvieraana muun muassa 1987 ja 1994. Parhaimmillaan Mr. T:n tuloiksi arvioitiin noin 80 000 dollaria per viikko 1980-luvun huippuaikana. 1990-luvulla Mr. T ansaitsi huomattavasti vähemmän, sillä heikentynyt terveys ei antanut mahdollisuuksia suuriin roolisuorituksiin. Nykyään hän esiintyy lähinnä mainostajana tai pienissä sivurooleissa televisiosarjoissa ja elokuvissa.


title: Ballbreaker

text: Ballbreaker on australialaisen hard rock -yhtye AC/DC:n kolmastoista studioalbumi, joka julkaistiin 26. syyskuuta vuonna 1995. Albumin tunnetuin kappale on singlenäkin julkaistu "Hard as a Rock". Muut singlet ovat "Cover You in Oil" ja "Hail Caesar".


title: Ballbreaker

text: Albumi oli sijalla #4 Yhdysvalloissa ja sijalla #6 Britanniassa. Lisäksi se oli listaykkösenä ainakin Sveitsissä, Suomessa ja Ruotsissa.


title: Ballbreaker

text: Ballbreaker on ensimmäinen albumi vuoden 1983 jälkeen, jolla rumpuja soittaa jälleen Phil Rudd, joka soitti yhtyeessä vuosina 1975–1983. Hänet erotettiin yhtyeestä henkilökohtaisten ongelmien takia vuonna 1983 AC/DC:n nauhoitettua albumin "Flick of the Switch", mutta palasi takaisin "Ballbreakerilla".


title: Ballbreaker

text: Albumin jokaisen kappaleen on kirjoittanut Angus Young ja Malcolm Young. Albumi julkaistiin remasteroituna vuonna 2005 osana "AC/DC Remasters" sarjaa. "Ballbreaker"-albumin on tuottanut Rick Rubin, joka on lisäksi tuottanut yhtyeen singlen "Big Gun", joka julkaistiin kaksi vuotta ennen "Ballbreakerin" julkaisua elokuvan "Last Action Hero" soundtrackilla. Kappale ei päässyt "Ballbreaker"-levylle, mutta se julkaistiin vuonna 2009 AC/DC Backtrack Box Set:issä.


title: Voluntarismi

text: Voluntarismi (, ”tahto”, ”halu”; myös ”mielivaltaisuus”) on filosofinen koulukunta, joka pitää tahtoa eli pyrkimistä ihmisen ymmärryksen perustana (tieto-opillinen voluntarismi, vastakohtana intellektualismille ja emotionalismille), kaiken kaikkein syvimpänä olemuksena ja koko todellisuuden syynä (metafyysinen voluntarismi) tai ihmisen mielen peruskykynä, jossa ajattelu ja tunteet kuuluvat tahdolle (psykologinen voluntarismi).


title: Voluntarismi

text: Termin voluntarismi esitteli filosofiseen kirjallisuuteen ensimmäisenä Ferdinand Tönnies ja sitä ovat käyttäneet erityisesti Wilhelm Wundt ja Friedrich Paulsen.


title: Voluntarismi

text: Keskiajan filosofian voluntarismi yhdistetään ennen kaikkea Johannes Duns Scotukseen. Sen katsotaan painottaneen Jumalan tahtoa ja ihmisen tahdon vapautta.


title: Voluntarismi

text: Metafyysisen voluntarismin keskeinen toimija on ollut Arthur Schopenhauer. Hänen ajattelussaan tahto ei ole järjellinen, vaan enemmänkin järjetön, hyödytön ja synkkä vietti, johon nähden äly muodostaa toissijaisen ilmiön. Tahto oli hänen mukaansa kaiken olemassaolon ydin ja luonto.


title: Voluntarismi

text: Tämä määrittely on vaikuttanut muiden muassa Friedrich Nietzscheen (tahto valtaan), Eduard von Hartmanniin, Sigmund Freudiin ja elämänfilosofiaan.


title: Voluntarismi

text: Politiikassa voluntarismilla voidaan tarkoittaa käsitystä, että politiikka on tahdon asia eli että tavoitteet voidaan saavuttaa tahdonvaraisella toiminnalla.


title: Voluntarismi

text: Politiikassa voluntarismi on myös libertaarinen oppi, jonka mukaan ihmisen toiminnan tulee perustua vapaaehtoisuuteen. Sana voluntarism tai voluntaryism esiintyi englannin kielessä jo 1830-luvulla merkityksessä 'periaate, että kirkon tai koulujen tulisi olla itsenäisiä valtiosta ja vapaaehtoisen tuen varassa'. Vuonna 1982 anarkistit George Smith, Wendy McElroy ja Carl Watner alkoivat julkaista lehteä "The Voluntaryist". Heidän ajatteluunsa kuuluu, että valtio, armeija, vaalipolitiikka kuten äänestäminen ja oppivelvollisuus ovat pahasta; vapaa kasvatus, vapaaehtoinen yhteisöllisyys ja perhe ja aseenkannon vapaus hyvästä.


title: Cadillac DTS

text: Cadillac DTS on Cadillacin valmistama edustusluokan auto. Ensimmäinen tieliikenteessä nähty DTS on panssaroitu limusiiniversio, joka nähtiin George W. Bushin käytössä hänen toisissa virkaanastujaisissaan Pennsylvania Avenuella 20. tammikuuta 2006. Sarjatuotantoversio tuli myyntiin samana vuonna. DTS valmistetaan Cadillacin Detroitin Hamtramck -tehtaalla.


title: Cadillac DTS

text: DTS on muista edustusautoista, ja myös Cadillacin muista malleista, poiketen etuvetoinen. Siinä on myös muita edistyksellisiä ominaisuuksia, kuten LED-takavalot.


title: Cadillac DTS

text: DTS tulee sanoista DeVille Touring Sedan.


title: Cadillac DTS

text: Auton valmistus lopetettiin 2011 ja sen korvasi Cadillac XTS.


title: Tavarantarkastaja

text: Tavarantarkastaja (hyväksytty tavarantarkastaja, HTT) on Suomessa keskuskauppakamarin tehtävään hyväksymä puolueeton ja riippumaton henkilö, joka suorittaa oman erityisalansa tavaroiden, palveluiden ja työsuoritusten tarkastuksia ja arviointeja.


title: Tavarantarkastaja

text: Tavarantarkastajalla tulee olla kokemusta ja tietämystä oman erityisalansa tarkastettavista kohteista. Hyväksytty tavarantarkastaja toimii keskuskauppakamarin määrittelemän asiantuntemusalansa hyväksymisryhmän puitteissa.


title: Tavarantarkastaja

text: Tavarantarkastaja antaa ennen tehtäväänsä ryhtymistä erityisen tavarantarkastajan vakuutuksen käräjäoikeudessa.


title: Tavarantarkastaja

text: Tavarantarkastajan asiantuntemusta voidaan käyttää esimerkiksi tilanteissa, joissa tarvitaan puolueeton asiantuntijanäkemys jonkin tavaran arvosta.


title: Tavarantarkastaja

text: Hyväksytty tavarantarkastaja laatii puolueettoman asiantuntijanäkemyksen aina tavarantarkastusohjesäännön mukaisen tavarantarkastuskertomuksen muodossa.


title: Opel Combo

text: Opel Combo on Opelin vuodesta 1993 lähtien valmistama pieni paketti- ja tila-automalli. Ensimmäisten kahden sukupolven ajan se perustui silloisiin Corsa-malleihin, mutta vuosina 2011–2018 valmistettu kolmannen sukupolven Combo sen sijaan on Fiat Doblòn sisarmalli. Uusin, vuonna 2018 markkinoille tullut neljäs sukupolvi on kehitetty yhteistyössä Opelin uuden emoyhtiön Groupe PSA:n kanssa. Kaikki Opel Combot valmistettiin Portugalissa Azambujan tehtaalla vuoteen 2006 asti, jolloin tuotanto siirrettiin Espanjan Zaragozaan. Opel Combo C valmistettiin Doblòn kanssa Turkissa Tofaşin tehtaalla, Combo D Espanjassa ja Portugalissa PSA-konsernin tehtailla.


title: Opel Combo

text: Ensimmäisen sukupolven Combo esiteltiin vuonna 1993 korvaamaan Kadettin pakettiautoversio. Se perustui Opel Corsa B:hen alustaltaan ja tekniikaltaan. Takaosa oli korotettu tavaratilan suurentamiseksi. Combo Tour -tila-autoversiossa oli takana istuimet kolmelle matkustajalle. Combon tavaratilaan mahtuu yksi eurolavallinen tavaraa.


title: Opel Combo

text: Moottorivaihtoehdot olivat 1,4- ja 1,6-litraiset Ecotec-bensiinimoottorit sekä 1,7 litran diesel.


title: Opel Combo

text: Vuonna 2001 esitellyn toisen sukupolven Combon perustana oli Corsa C. Edeltäjänsä tavoin siitä valmistettiin myös tila-autoversio Combo Touria. Uutena vaihtoehtona oli paremmin off-road-ajoon soveltuva Combo Tour Tramp (joillain markkinoilla Combo Arizona), jossa oli korotettu maavara sekä parannettu jousitus.


title: Opel Combo

text: Combo B oli edeltäjäänsä aerodynaamisemmin muotoiltu, koska siinä ohjaamo ja tavaratila ovat kiinteä kokonaisuus, toisin kuin A-mallissa, jossa tavaratila on ohjaamoa korkeampi ja leveämpi. Myös B-mallin Comboon mahtuu edeltäjänsä tavoin eurolavallinen tavaraa.Moottorivaihtoehdot olivat 1,4-litrainen (90 hv) Twinport Ecotec -bensiinimoottori, 1,3- (75 hv) ja 1,7-litraiset (100 hv) CDTI-dieselit sekä 1,6-litrainen (94 hv) CNG-maakaasumoottori.


title: Opel Combo

text: Kolmannen sukupolven Combo esiteltiin joulukuussa 2011. Se ei enää suoraan perustunut Opel Corsaan, vaan oli Fiat Doblòn sisarmalli. Se perustuu General Motorsin ja Fiatin yhteistyössä kehittämälle pohjalevylle, joka on pidempiakselivälinen versio muun muassa Corsa D:ssä käytetystä pohjalevystä. Tuotanto siirtyi Espanjasta ja Portugalista Fiatin tehtaalle Turkkiin.


title: Opel Combo

text:
Combo C:tä valmistettiin kahdella akselivälillä ja korikorkeudella. Saatavana oli jälleen pakettiauton lisäksi Tour-tila-automalli, jota valmistettiin sekä viisi- että seitsenpaikkaisena versiona.
Bensiinimoottori oli 1,4i (95 hv) varustettuna start/stop-järjestelmällä. Sen lisäksi saatavana oli 1,4 CNG (120 hv), joka toimii myös maakaasulla. Dieselvaihtoehdot olivat 1,3- (90 hv) ja 1,6-litraiset (90/105 hv) CDTI-moottorit, joissa kaikissa on start/stop. Pienempi 1,6-litrainen on varustettu viisiportaisella "Easytronic"-robottivaihteistolla ja suurempi kuusivaihteisella manuaalilla.


title: Opel Combo

text: Pakettiauton vakiovarustukseen kuului kuljettajan turvatyyny, ABS-jarrut hätäjarruassistentilla, ESP, ajotietokone, sähköikkunat, keskuslukitus, ohjaustehostin, kuljettajan istuimen selkänojan säätö ja 12 voltin virtalähde kojelaudassa.


title: Opel Combo

text: Tourissa oli sen lisäksi matkustajan turvatyyny, ISOFIX-kiinnikkeet takaistuimella, korinväriset puskurit ja kaksi sivuliukuovea.


title: Opel Combo

text: Vuosimallin 2016 Comboihin tehtiin parannuksia aerodynamiikkaan polttoaineenkulutuksen alentamiseksi. Esimerkiksi pohjalevy on aiempaa tasaisempi ja pyöräholvien ilmanohjausta on tehostettu.


title: Opel Combo

text: Neljännen sukupolven Combo on kehitetty yhteistyössä Groupe PSA:n kanssa, ja se perustuu samalle pohjalevylle kuin uudet Citroën Berlingo- ja Peugeot Partner -mallit. Kolmikko valittiin Vuoden pakettiautoksi 2019. Tila-autoversio Combo Life on saatavana viisi- tai seitsenpaikkaisena sekä normaalipituisena että 35 senttimetriä pidempänä XL-versiona.


title: Opel Combo

text: Moottorivalikoimassa ovat kolmisylinterinen 1,2-litrainen (120 hv) bensiinimoottori ja nelisylinterinen 1,5-litrainen (102/130 hv) dieselmoottori. Suuritehoisemman dieselmoottorin yhteyteen on saatavana kahdeksanportainen automaattivaihteisto.


title: I’m Going Slightly Mad

text: I'm Going Slightly Mad on rock-yhtye Queenin kappale, joka julkaistiin albumilla "Innuendo" vuonna 1991. Saman vuoden keväällä kappale julkaistiin myös singlenä, joka nousi listaykköseksi Hongkongissa.


title: I’m Going Slightly Mad

text: Kappale alkaa syntetisaattoririffillä, jonka mukaan tulevat pian basso ja rummut. Laulaja Freddie Mercuryn ääni on tahallisen hento ja melko matala. Kappaleessa on maaninen tunnelma, vaikka päällepäin se on humoristinen ja tunnelmaltaan kevyt. Kappaleen taustalla voi kuulla vähän väliä naurua. Tyyliltään kappale on yhtyeen tuotannon popmaisimmasta päästä. Sähkökitaran särösoundia ei kuulla, vaan syntetisaattorit ovat hallitsevassa asemassa.


title: I’m Going Slightly Mad

text: Kappaleesta tehty musiikkivideo muistetaan aidsia sairastaneen Mercuryn hennosta olemuksesta, sekä bändin jäsenten pukeutumisesta pingviiniksi, gorillaksi, narriksi ja banaanipuuksi.


title: Bedford Astravan

text: Bedford Astravan on Opel Kadett E:hen (Vauxhall Astra Mark 2) perustuva pakettiauto, joka on muutoin Kadettin farmariversion kaltainen, mutta siinä ei ole takasivulaseja eikä takapenkkejä, ja jousitusta on paranneltu. Astravanin edeltäjä on Bedford Chevanne, joka puolestaan perustuu C-mallin Kadettiin (Vauxhall Chevette).


title: Bedford Astramax

text: Bedford Astramax on Opel Kadett E:hen (Vauxhall Astra Mark 2) perustuva pakettiautomalli, jossa on samanlainen keula kuin Kadettissa / Astrassa, mutta perässä on suurempi kontti, johon mahtuu yksi eurolavallinen tavaraa.


title: Bedford Astramax

text: Bedford Astramaxia myytiin vain Britanniassa, muualla Euroopassa se tunnettiin nimellä Opel Kadett Combo. Nämä mallit korvasi Corsaan perustuva Opel Combo vuonna 1993.


title: PLC

text: PLC voi tarkoittaa ainakin seuraavia asioita:


title: Reiner Knizia

text: Reiner Knizia (s. 1957) on saksalainen lautapelisuunnittelija. Knizia opiskeli matematiikkaa Ulmin yliopistossa Saksassa ja Syracusen yliopistossa Yhdysvalloissa, valmistuen matematiikan tohtoriksi Ulmista. Hän muutti Englantiin vuonna 1993 ja työskenteli taloustutkijana. Kymmeniä hänen suunnittelemiaan pelejä oli jo julkaistu ennen kuin hän alkoi päätoimiseksi pelisuunnittelijaksi vuonna 1997. Häntä pidetään yhtenä merkittävimmistä tai jopa merkittävimpänä lautapelisuunnittelijana, ja vuonna 2007 hänen suunnittelemiaan pelejä oli julkaistu yli 300. Knizian kaupallisesti menestynein peli on Taru sormusten herrasta, joka on julkaistu 17 kielellä ja jota on myyty yli miljoona kappaletta.


title: Reiner Knizia

text: Kniziaa pidetään eräänä parhaista pelimekaniikan suunnittelijoista, mutta hänen heikkoutenaan pidetään pelin teeman näkymättömyyttä pelin kulussa. Knizia on voittanut Deutscher Spiele Preisin neljästi.


title: Simple Life

text: Simple Life on yhdysvaltalainen tositelevisiosarja, jonka ensi-ilta Yhdysvalloissa oli 2. joulukuuta 2003 FOX-kanavalla. Sarjassa seurataan kahden seurapiirineidon Paris Hiltonin ja Nicole Richien elämää ilman rikkauksia. Suomessa sarjaa on esittänyt Subtv.


title: Simple Life

text: Sarjasta on esitetty Suomessa kolme tuotantokautta. Neljäs tuotantokausi alkoi Yhdysvalloissa E! Entertainment -kanavalla 4. kesäkuuta 2006. Sarjassa naisilla ei ole rahaa eikä luottokortteja, joten he joutuvat yleensä tekemään töitä rahan eteen.


title: Pohjoisesplanadi

text: Pohjoisesplanadi () on noin kilometrin pituinen katu Helsingin keskustassa. Se ulottuu Katajanokan kanavalta Mannerheimintielle. Kadun itäosa kulkee Kauppatorin, länsiosa Esplanadin puiston pohjoisreunaa pitkin. Katu on Kaartinkaupungin pohjoisrajana Kruununhakaa ja Kluuvia vastaan. Sen länsiosa on yksisuuntainen idästä länteen; päinvastaiseen suuntaan ajetaan Esplanadin puiston toisella puolella olevaa Eteläesplanadia pitkin.


title: Pohjoisesplanadi

text: Aivan Esplanadin länsipäässä olevaa Ruotsalaista teatteria lukuun ottamatta Pohjoisesplanadin varrella on rakennuksia vain kadun pohjoispuolella, ja kaikkien muiden rakennusten osoitenumerot ovat parittomia. Monet rakennukset ovat historiallisesti ja arkkitehtonisesti merkittäviä. Monet Kauppatorin ja Kappeliesplanadin kohdalla olevat rakennukset ovat empiretyylisiä, ja huomattavimpia niistä ovat Carl Ludvig Engelin suunnittelema Helsingin kaupungintalo, entinen hotelli Seurahuone, sekä aivan kadun itäpäässä sijaitseva Presidentinlinna. Kadun keskiosan varrella on Theodor Höijerin suunnittelemia uusrenessanssityylisiä rakennuksia, joista suurimpia ovat Grönqvistin talo sekä alkuperäisen näköiseksi uudelleen rakennettu Hotelli Kämp. Kadun länsipään varrella on myös moderneja liikerakennuksia kuten Alvar Aallon suunnittelema Akateeminen kirjakauppa sekä vuonna 1989 valmistunut Stockmannin tavaratalon laajennus.


title: Pohjoisesplanadi

text: Pohjois- ja Eteläesplanadi ovat saaneet nimensä niiden välissä olevan Esplanadin puiston mukaan. Sana esplanadi tarkoittaa alun perin linnoituksen ympärillä olevaa avointa aluetta, mutta myös kahden kadun välissä olevaa puistovyöhykettä. Ruotsinkielisessä muodossa Esplanaden se vahvistettiin Helsinkiin suunnitellun puistovyöhykkeen nimeksi vuonna 1820. Puiston reunaa pitkin kulkevat kadut saivat vuonna 1836 erilliset nimet Norra Esplanadgatan ja Södra Esplanadgatan, joille vuonna 1909 vahvistettiin suomenkieliset vastineet Pohjoinen ja Eteläinen Esplanaadikatu. Vuonna 1965 kirjoitusasut muutettiin kielenhuollon ohjeiden mukaisesti muotoon Pohjoinen ja Eteläinen Esplanadikatu. Nykyiseen muotoonsa sekä suomen- että ruotsinkielinen nimi lyhennettiin vuonna 1972.


title: Pohjoisesplanadi

text: Lähde nimille:


title: Foo-hävittäjät

text:
Foo-hävittäjät () on nimitys 1940-luvun alussa nähdyille ilmakehässä liikkuneille selittämättömille valoilmiöille. Foo sana tulee ranskan kielisestä sanasta "feu", joka tarkoittaa tulta ja ne olivat tulipalloja. Erityisesti Yhdysvaltain ilmavoimien lentäjät ilmoittivat havainneensa niitä toisen maailmansodan aikana Euroopan ja Tyynenmeren yllä suorittamiensa yölentojen yhteydessä.
Yksi ensimmäisistä foo-hävittäjiksi tunnistetuista ilmiöistä tapahtui vuoden 1941 syyskuussa, kun Intian valtamerellä purjehtineen brittisotilaita kuljettaneen puolalaisen kauppalaiva SS "Pułaskin" miehistönjäsenet kertoivat nähneensä taivaalla vihertävää valoa hehkuneen esineen. Toisen maailmansodan edetessä liittoutuneiden hävittäjäkoneiden lentäjät ilmoittivat toisinaan nähneensä taivaalla omituisia valoilmiöitä, jotka olisivat hetken ajan seuranneet lentokoneita ja yhtäkkiä kadonneet salaperäisesti. Koska foo-hävittäjien alkuperästä ei ollut tietoja, eräät liittoutuneiden sotilasasiantuntijat jopa erehtyivät luulemaan niitä akselivaltojen salaisiksi aseiksi. Toisaalta saksalaiset olivat perustaneet oman "Sonderbüro 13:n" tutkimaan oliko kyse liittoutuneiden uudesta aseesta Luftwaffen lentäjien raportoidessa havainnoista.


title: Foo-hävittäjät

text: Silminnäkijähavaintojen mukaan foo-hävittäjät olivat kirkkaita, yleensä tulenpunaisia tai aavemaisen vihreitä valopalloja, joilla oli tapana ilmestyä yöllä lentäneiden lentokoneiden lähettyville. Kertomuksissa on myös väitetty, että foo-hävittäjien tekemät liikkeet muistuttivat enemmän lentokoneita kuin pelkkiä tavanomaisia luonnonilmiöitä, mutta ne liikkuivat maasta katsoen paljon nopeammin kuin muut toisen maailmansodan aikaiset lentokoneet. Vaikka ilmiö toistui lukuisia kertoja, foo-hävittäjät osoittautuivat täysin vaarattomiksi lentokoneille eikä niitä ikinä nähty päiväsaikaan. Foo-hävittäjistä tehdyt havainnot pääsivät julkisuuteen, kun vuonna 1945 aikakauslehti Time julkaisi selittämättömistä valoilmiöistä kertovan artikkelin, jonka mukaan yhdysvaltalaiset lentäjät olivat nähneet foo-hävittäjiä Ranskan ja Saksan ilmatilassa.


title: Foo-hävittäjät

text: Foo-hävittäjistä on olemassa useita teorioita ja ilmiöistä on esitetty erilaisia selityksiä. Erään selityksen mukaan useimmat foo-hävittäjät olisivat olleet todellisuudessa valoraketteja, joita saksalaiset ampuivat taivaalle lentokentiltä helpottaakseen Luftwaffen yöhävittäjien suunnistamista. Niiden on myös väitetty olleen haamuvaloja, pallosalamoita tai jopa lentokoneiden siivenkärkien aiheuttamia sähköpurkauksia. Foo-hävittäjät on myös toisinaan liitetty Pohjoismaissa samoihin aikoihin nähtyihin aaveraketteihin ja kummituslentokoneisiin. Pseudohistoriallisten teorioiden mukaan foo-hävittäjät olivat itse asiassa Messerschmitt Me 163:n ja Messerschmitt Me 262:n kaltaisia kansallissosialistisen Saksan rakentamia raketti- ja suihkuhävittäjiä. Ufoharrastajien mukaan foo-hävittäjät ovat varhaisia esimerkkejä ufohavainnoista.


title: Foo-hävittäjät

text: Vaikka sanan "foo" on tiedetty olevan yhdysvaltalaista sotilasslangia, sen alkuperästä ei ole varmaa tietoa. Todennäköisimpänä pidetty selitys väittää, että sana olisi peräisin eräästä 1930-luvun lopulla ilmestyneestä lastensarjakuvasta Smokey Stover (suom. 1950-luvulla Pekka Pikanen), ja että se olisi väännös tuleen viittaavasta ranskan kielen sanasta "feu".


title: Foo-hävittäjät

text: Englanninkieliselle "foo fighter" -käsitteelle muotoiltiin 1970-luvun ufokirjallisuudessa suomennos "huu-hävittäjä", mutta sana ei ole vakiintunut ufo-terminologiaan.


title: Euroopan unionin erillisvirastot

text: Euroopan unionin erillisvirastot on perustettu tiettyjä teknillisiä, tieteellisiä tai hallinnollisia tehtäviä varten. Erillisvirastot on perustettu erityisillä säädöksillä eikä perussopimuksilla kuten varsinaiset toimielimet. Erillisviraston nimessä ei välttämättä mainita sanaa virasto, vaan niitä kutsutaan myös seuraavilla nimityksillä: keskus, säätiö, laitos, seurantakeskus tai toimisto.


title: Euroopan unionin erillisvirastot

text: Euroopan unioni on joutunut perustamaan niin sanottuja erillisvirastoja, koska unioni käsittelee niin moninaisia, asiantuntevuutta vaativia aloja. Ensimmäiset perustettiin vuonna 1975, ja sen jälkeen niitä on perustettu yli 30. Suurin osa virastoista on kuitenkin aloittanut toimintansa 1994 tai 1995, kun Eurooppa-neuvosto oli päättänyt vuonna 1993 päättänyt seitsemän erillisvirastin toimipaikat. Erillisvirastojen tehtävä on usein tekninen, tieteellinen tai hallinnollinen. Virastot hoitavatkin erilaisia tehtäviä, mutta niillä kaikilla on yhteinen organisaatiomalli.


title: Euroopan unionin erillisvirastot

text: Virastot jaotellaan edelleen vanhentuneiden Euroopan unionin kolmen peruspilarin mukaan. Suurin osa virastoista kuuluu ensimmäiseen, yhteisöulottuvuuden pilariin. Muutamia virastoja on kuitenkin myös toisessa (turvallisuusasiat) ja kolmannessa pilarissa (poliisi- ja oikeusasiat). Yhteisön virastot voidaan jakaa edelleen neljään ryhmään niiden tehtävien perusteella. Ensimmäisen ryhmän virastot pyrkivät yhteiskunnalliseen keskusteluun, kuten Euroopan työturvallisuus- ja työterveysvirasto, jonka tavoitteena on parantaa työolosuhteita. Toisen ryhmän virastot ovat tarkkailevia elimiä ja pyrkivät keräämään tietoa määrätistä aiheesta, kuten Euroopan ympäristövirasto. Kolmannen ryhmän virastot keskittyvät antamaan jäsenvaltioille tiettyjä palveluja, kuten Euroopan koulutussäätiö. Neljäs virastoryhmä on lähimpänä EU:n politiikan toteuttamista. Niihin kuuluu erilaisia valvontavirastoja, kuten Euroopan lääkevirasto, joka arvioi lääkkeitä ennen kuin ne voidaan tuoda EU:n markkinoille, ja Euroopan elintarvikevirasto, joka valvoo ruokaan liittyviä riskejä.


title: Euroopan unionin erillisvirastot

text: Erillisvirastot on hajautettu useisiin EU-maihin. Niiden lisäksi EU:lla on myös Euratom-sopimuksen perusteella luotuja elimiä ja toimeenpanevia virastoja. Jälkimmäiset perustetaan määräajaksi tiettyjen ohjelmien hallinnointia varten. Niiden päämajan on sijaittava Euroopan komission toimipaikassa, joko Brysselissä tai Luxemburgissa.


title: Eero Saari (jääkiekkoilija)

text: Eero Olavi Saari (s. 18. syyskuuta 1928 Tampere) on suomalainen entinen jääkiekkohyökkääjä.


title: Eero Saari (jääkiekkoilija)

text: Saari pelasi Ilveksessä kaudet 1944–1956. Hän voitti joukkueessa kuusi Suomen mestaruutta ja yhteensä kahdeksan mitalia. Saaren saldoksi muodostui SM-sarjassa 49+16 79 ottelussa.


title: Eero Saari (jääkiekkoilija)

text: Saari pelasi maajoukkueessa 25 ottelua. Mukaan mahtuivat myös yhdet MM-kilpailut ja kahdet olympialaiset.


title: Turun kaupunkiseutu

text: Turun kaupunkiseutu on Turun ympärille muodostunut tiivis kaupunkimaisten alueiden kasvukeskus jossa asuu noin 310 000 asukasta. Kaupunkiseudun keskuskunta Turku on alueen vahvin työpaikka-, asumis- ja osaamiskeskus, jossa käydään töissä verrattain laajalta alueelta Varsinais-Suomesta. Turun kaupunkiseudun määrittely saattaa tilanteesta riippuen olla erilainen, mutta sekä Varsinais-Suomen maakuntaliitto, että tilastokeskus laskevat kaupunkiseudun osaksi Turun, Kaarinan, Raision, Naantalin, Liedon, Paimion, Ruskon ja Auran kunnat. Laajemmin kaupunkiseutuun katsotaan joissain yhteyksissä kuuluviksi myös Maskun, Mynämäen, Nousiaisten ja Sauvon kunnat.


title: Turun kaupunkiseutu

text: Eduskunnan toukokuussa 2010 hyväksymän valtioneuvoston kunta- ja palvelurakenneuudistuksesta selonteon mukaisesti Turun kaupunkiseutu on laatinut ministeriöiden kanssa maankäytön, asumisen ja liikenteen aiesopimuksen, joka hyväksyttiin keväällä 2012. Sopimuksen tavoitteena on tehostaa seudullisen palvelutuotannon toimivuutta ja taloudellisuutta, parantaa infrastruktuurin investointien vaikuttavuutta ja kustannustehokkuutta sekä hillitä asumiseen, maankäyttöön ja liikenteeseen liittyvien ylläpitokustannusten kasvua. Lisäksi kunnat ovat sitoutuneet yhtenäistämään maa- ja asuntopolitiikan toteuttamista. Vuoden 2014 alusta alkaen Turun kaupunkiseutuun kuuluvat Turku, Raisio, Naantali, Kaarina, Lieto ja Rusko aloittavat myös seudullisen joukkoliikenteen järjestämisen.


title: Turun kaupunkiseutu

text: Turun Sanomien kesäkuussa 2008 teettämässä ja MC-Info Oy:n toteuttamassa kyselyssä Turun kaupunkiseudun asukkaista 52 % vastasi ”kyllä” kysymykseen ”Kuinka kotikuntanne tulisi mielestänne edetä kuntaliitoskysymyksissä, kannatatteko kuntaliitoksia”. Eniten intoa kuntauudistuksiin oli Naantalissa (69 %) ja Kaarinassa (56 %). Kaarina yhdistyi Piikkiöön ja Naantali Merimaskun, Rymättylän ja Velkuan kanssa vuoden 2009 alusta. Turussa kuntaliitoksiin suhtautui myönteisesti 53 %, Liedossa 50 % ja Raisiossa vain 39 % vastaajista. Turkulaisista vastaajista puolet sanoi kuntaliitoksen olevan järkevintä Raision sekä Kaarinan kanssa. Vain 17 prosenttia Raision, 16 prosenttia Kaarinan, 10 prosenttia Liedon ja viisi prosenttia Naantalin vastaajista mainitsi Turun. Kyselyn mukaan Turun seudun asukkaat eivät kuitenkaan halua oman kotikuntansa eristäytymistä ja jäämistä vahvojen ympäryskuntien väliin. Yhteensä 76 % vastasi ”kyllä” kysymykseen ”entä jos kuntaliitoksia ei tehdä, niin kannatatteko väljempää sopimuspohjaista yhteistyötä”.


title: Molekyyliorbitaali

text: Molekyyliorbitaali on aaltoyhtälön ratkaisu molekyyliyhdisteelle ja kuvaa elektronin esiintymistodennäköisyyttä moniatomisessa molekyylissä. Koska alkuaineet ovat erilaisia atomiorbitaalien suhteen, molekyyliorbitaalien muoto vaihtelee suuresti. Kemiassa usein käytetty teoria on LCAO (lineaarinen atomiorbitaalien kombinaatio eli yhdistäminen), joka kuvailee riittävän kovalenttisen sidoksen orbitaalit (nimeltään esimerkiksi sigma, pi) atomiorbitaalien lineaarikombinaationa.


title: Molekyyliorbitaali

text: Elektronit käsitetään aaltoliikkeeksi, jota voidaan kuvata matemaattisella funktiolla, aaltoyhtälöllä, joka määrittelee elektronien energian ja sen alueen, missä elektroni on tavattavissa suurimman osan ajastaan. Näin saadaan elektronin tilaa kuvaava matemaattinen funktio, jota sanotaan orbitaaliksi. Orbitaalilla tarkoitetaan siis tilaa atomiytimen ympärillä, jossa tietyn energian omaava elektroni tai elektronipari sijaitsee 90-95% ajastaan.


title: Molekyyliorbitaali

text: Molekyylin muodostuessa atomiorbitaalit yhdistyvät ja uudelleenjärjestyvät, jolloin muodostuu uusia avaruudellisesti eri tavoin suuntautuneita molekyyliorbitaaleja. Tätä muutosta sanotaan hybridisaatioksi. Hybridisaatiolla siis tarkoitetaan atomiorbitaalien uudelleenjärjestymistä.


title: Molekyyliorbitaali

text: Esimerkiksi kun hiiliatomi sitoutuu yksinkertaisilla sidoksilla neljään muuhun atomiin, muodostuu neljä samanlaista ja samanenergiaista molekyyliorbitaalia, joissa kussakin on vain yksi elektroni. Hybridisoituneen hiiliatomin 2s- ja 2p-orbitaalit ovat järjestäytyneet uudelleen neljäksi samanlaiseksi sp-hybridiorbitaaliksi.


title: Molekyyliorbitaali

text: Vastaavasti eteenissä, jossa hiiliatomien välillä on kaksoissidos C=C, molekyyliorbitaalit ovat muodostuneet yhden s-orbitaalin ja kahden p-orbitaalia hybridisoituessa kolmeksi sp-hybridiorbitaaliksi. Yksi p-orbitaali jää muuntumatta ja se muodostaa kaksoissidoksen pii-sidoksen.


title: Molekyyliorbitaali

text: Kun hiiliatomi muodostaa kolmoissidoksen, kuten esimerkiksi asetyleenissä, hiilen s- ja p-orbitaalit yhtyvät kahdeksi sp-hybridiorbitaaliksi. Kaksi p-orbitaaleista jää hybridisaation ulkopuolelle. Kolmoissidokselliset hiiliatomit liittyvät toisiinsa yhdellä sp-orbitaalien muodostamalla sigma-sidoksella ja kahdella p-orbitaalien muodostamalla pii-sidoksella.


title: Molekyyliorbitaali

text: Elektronin keskimääräinen sijoittuminen orbitaalille määrää alkeisvaruksen paikan, mikäli se halutaan sijoittaa jonnekin. Kemian tarpeissa on usein riittävää jakaa alkeisvaraus sidoksen muodostavien atomiydinten välille (ns. osittaisvarauksiin), koska kemiassa käsitellään enimmäkseen elektronien siirtymisiä atomilta toiselle (kemiallinen reaktio), niiden sijoittumista atomiydinten ympäristöön (rakennekaava), ja niiden sähkömagneettisia vaikutuksia ympäristöönsä (kemiallinen konformaatio).


title: McCoy Tyner

text: Alfred McCoy Tyner (s. 11. joulukuuta 1938 Philadelphia, Pennsylvania) on amerikkalainen jazzpianisti. Tyner tuli tunnetuksi John Coltranen yhtyeessä, johon hän liittyi vuonna 1960.


title: McCoy Tyner

text: Tynerin ollessa 13-vuotias koulukuorolainen hänen kampaajaäitinsä Beatrice ehdotti lahjakkaan tuntuiselle pojalle joko laulu- tai piano-opintoja. Poika valitsi pianon ja ryhtyi opiskelemaan Philadelphia Music Centerissä, vaikka isä ei niin innostunut ajatuksesta. Ensimmäisen vuoden Tyner kävi harjoittelemassa naapurien pianoilla, kunnes hänen äitinsä sai säästetyksi rahaa spinettiin, joka sijoitettiin äidin liikkeeseen. Tyner harjoitteli, ja äiti ja asiakkaat saivat kampaamosalonkiin taustamusiikkia. Kampaamossa Tyner piti harjoituksia myös 15-vuotiaana koulutovereidensa kanssa perustamalle rhythm and blues -yhtyeelle.


title: McCoy Tyner

text: Kaikkiaan Tynerin muodolliset piano-opinnot kestivät vain kolmisen vuotta, kunnes poika kiinnostui Tyner kiinnostui Charlie Parkerin ja Bud Powellin levyjen kautta jazzista ja alkoi opiskella sitä itsenäisesti. Hänen muita esikuviaan olivat Thelonious Monk ja Art Tatum. Philadelphiassa asuvan Bud Powellin Tyner tapasi 16-vuotiaana ja kutsui tämän kotiinsa soittamaan. Koulun kesälomilla Tyner kulki junalla Philadelphiasta soittamassa Atlantic Cityn jazzklubeissa muun muassa saksofonisti Paul Jeffriesin ja trumpetisti Lee Morganin kanssa. Näinä aikoina Tyner tapasi ensi kerran John Coltranen, kun tämä oli keikalla Cal Masseyn kanssa. He alkoivat pitää yhteyttä ja myös soittaa yhdessä aina kun Coltrane kävi Philadelphiassa. Coltrane soitti tuolloin Miles Davisin yhtyeessä, mutta suunnitteli omaa yhtyettä ja vihjaili Tynerille ottavansa tämän pianistikseen.


title: McCoy Tyner

text: Tyner valmistui high schoolista 1959, ja pian saksofonisti Benny Golson kutsui hänet soittamaan San Franciscoon hänen ja trumpetisti Art Farmerin Jazztetissa. Tyner soitti yhtyeessä puolisen vuotta, jona aikana yhtye levytti albumin "Meet the Jazztet". John Coltrane oli kuitenkin jälleen yhteydessä Tyneriin, ja vuonna 1960 McCoy Tyner siirtyi Coltranen yhtyeeseen. Sen muita jäseniä olivat tuolloin rumpali Elvin Jones ja basisti Steve Davis, joka vaihtui vuonna 1961 Reggie Workmaniin ja 1962 Jimmy Garrisoniin. Näin muodostui John Coltrane Quartet ehkä tunnetuimmassa kokoonpanossaan, joka vei sekä yhteissoittoa että eri soitinten jazzilmaisua uudelle tasolle.


title: McCoy Tyner

text: McCoy Tynerin soittoon alkoi Coltrane Quartetissa ilmestyä niitä elementtejä, joista hänet opittiin tuntemaan, kuten kvarttiharmoniaa ja pentatonisille ja heksatonisille asteikoille perustuvaa soittoa. Yhtyeen tunnetuimpia levytyksiä on uskonnollissävytteinen "A Love Supreme" vuodelta 1965. Coltrane kulki kohti yhä vapaampaa ilmaisua ja aikoi kokeilla kahden rumpalin käyttöä. Tässä vaiheessa, loppuvuodesta 1965 Tyner päätti lähteä yhtyeestä.


title: McCoy Tyner

text: Jätettyään Coltranen 1960-luvun puolivälin jälkeen Tyner työskenteli yhä Blue Notella muun muassa Tina ja Ike Turnerin kanssa. Hänen uransa oli käännekohdassa, ja hän harkitsi jopa ammatin vaihtoa taksinkuljettajaksi. Hän kuitenkin levytti 1960-luvun lopulla Blue Notelle omalla nimellään arvostettuja albumeja kuten "The Real McCoy".


title: McCoy Tyner

text: Vuonna 1972 Tyner vaihtoi Milestone-yhtiöön ja sai uransa uuteen nousuun. Tunnetuimpiin levytyksiin kuuluvat "Sahara" (1972) ja "Enlightenment" (1973). Näillä levyillä on eeppisen tuntuista, suurellista modernia jazzia, joka on saanut selviä vaikutteita myös intialaisesta ja muusta aasialaisesta musiikista. Tynerin soittotyyli on pysynyt varsin samanlaisena 1970-luvulta asti. Tyner sairastaa Alzheimerin tautia, mikä heikentää hänen soittokuntoaan.


title: McCoy Tyner

text: Tyner kääntyi 18-vuotiaana joiksikin vuosiksi muslimiksi ja otti musliminimekseen Sulaimon Saud, mutta enää hän ei harjoita mitään uskontoa. Hänen veljensä Jarvis Tyner on Yhdysvaltain kommunistisen puolueen varapuheenjohtaja, mutta McCoy Tyner ei itse kannata mitään poliittista ideologiaa. Tynerilla on kolme lasta entisestä avioliitostaan.Tyner esiintyi kvartetteineen maaliskuussa 2012 Helsingin Savoy-teatterissa. Pori Jazz -festivaaleilla Tyner on yhtyeineen vieraillut vuosina 1973 (McCoy Tyner Quartet), 1990 (McCoy Tyner Trio featuring Freddie Hubbard & Ralph Moore), 1993 (McCoy Tyner Trio featuring Bobby Hutcherson) ja 1996 (McCoy Tyner Trio featuring Michael Brecker).


title: Esko Tie

text: Esko Tie (26. joulukuuta 1928 Vanaja – 15. toukokuuta 2002 Hattula) oli suomalainen jääkiekkoilija, joka tunnettiin paremmin hyökkääjänä, mutta pelasi myös puolustajan paikkaa.


title: Esko Tie

text: Tie edusti pääsarjassa vain hämeenlinnalaisjoukkueita. Hän nousi Tarmon ykköskenttään Eero Salisman siirryttyä HPK:oon. Tie muodostikin yhdessä Matti Karumaan ja Keijo Kuuselan kanssa pelätyn Ka-Ku-Ti-kentän. Tie edusti Tarmoa lähes koko uransa 1946–1960, sillä vain vain viimeinen kausi meni HPK:ssa. Hän pelasi SM-sarjassa yhteensä 100 ottelua, joissa teki tehot 36+18 ja voitti yhden Suomen mestaruuden sekä kuusi muuta mitalia.


title: Esko Tie

text: Tie pelasi maajoukkueessa 35 peliä tehoilla 5+2. Hän edusti Suomea kolme kertaa MM-kisoissa.


title: Lasse Litma

text: Lasse Antero Litma (s. 5. huhtikuuta 1954 Jyväskylä) on suomalainen entinen jääkiekkopuolustaja.


title: Lasse Litma

text: Litma oli Tapparan pitkäaikainen luottopuolustaja. Hän pelasi tamperelaisseurassa kaudet 1972–1986. Tuona aikana Litmalle kertyi 496 pääsarjaottelua runkosarjassa ja pisteitä niissä 93+111. Pudotuspeleissä hän pelasi 72 ottelua saldolla 12+16. Litma voitti urallaan kuusi Suomen mestaruutta ja yhteensä 11 mitalia.


title: Lasse Litma

text: Litma edusti Suomea neljä kertaa MM-kisoissa ja kerran olympialaisissa sekä Kanada Cupissa. Yhteensä hän pelasi 108 A-maaottelua tehoin 8+16.


title: Ioánnis Kapodístrias

text: Kreivi Ioánnis Antónios Kapodístrias (, , , ; 11. helmikuuta 1776 Korfu – 9. lokakuuta 1831 Náfplio) oli kreikkalaissyntyinen Venäjän keisarikunnan ja myöhemmin itsenäisen Kreikan valtion diplomaatti. Hän toimi itsenäistyneen maan ensimmäisenä valtionhoitajana vuosina 1828–1831.


title: Ioánnis Kapodístrias

text: Ioánnis Kapodístrias syntyi Korfun saarella Jooniansaarilla, joita siihen aikaan hallitsi Venetsian tasavalta. Perhe oli kreivillistä sukua, sillä 1600-luvulla Savoijin herttua Kaarle Emmanuel II oli antanut hänen esi-isälleen kreivin arvon. Ioánnis kasvatettiin sivistyneeksi aatelismieheksi, vapaamieliseksi ajattelijaksi ja demokraatiksi. Hän opiskeli lääketiedettä, filosofiaa ja lakia Padovassa, Italiassa. 21-vuotiaana vuonna 1797 Kapodístrias aloitti lääkärintyössä Korfulla. Vuonna 1799 turkkilaiset ja venäläiset miehittivät Korfun saaren.


title: Ioánnis Kapodístrias

text: Kaksi vuotta vallankumoussodan jälkeen, Ranskan suuren vallankumouksen ja Napoleonin vallannousun vaikutuksesta, Venäjän keisarikunta ja Ottomaanien valtakunta tunnustivat vuonna 1801 itsenäistyneen Seitsemän saaren tasavallan. Kapodístriaksesta tuli itsenäistyneen tasavallan ministeri 25-vuotiaana. Ministerin työssään hän onnistui muun muassa Kefalonian saarella kapinoiden estämisessä.


title: Ioánnis Kapodístrias

text: Vuonna 1809 Kapodístrias astui Venäjän tsaari Aleksanteri I:n palvelukseen. Hänen ensimmäinen tärkeä palveluksensa oli toimia Venäjän suurlähettiläänä Sveitsissä marraskuussa vuonna 1812. Kapodístriaksen työtehtävä oli neuvotella Sveitsin ja Napoleonin Ranskan välisiä suhteiden parantaminen. Hän ehdotti Sveitsin puolueettomuuden säilyttämistä ja itsenäisyyttä. Hän osallistui vuonna 1815 Wienin kongressiiin, joka esimerkiksi takasi Sveitsille itsenäisyyden ja puolueettomuuden. Hyvänä diplomaattina Kapodístrias nimitettiin Venäjän ulkoasiainministeriöön. Myöhemmin Kapodístrias sai Sveitsin kunniakansalaisuuden kiitoksena siitä, että oli mukana Sveitsin riippumattomuudesta päätettäessä.


title: Ioánnis Kapodístrias

text: Kapodístrias oli myös kiinnostunnut Joonianmeren saarten tulevaisuudesta ja painosti Aleksanteri I:tä ottamaan asiaan kantaa kansainvälisessä politiikassa. Hän kävi Jooniansaarilla vuosina 1818–1819, joita tuolloin hallitsi Britannia. Kapodístrias kävi Lontoossa neuvottelemassa saarten itsenäisyydestä, mutta englantilaiset kielsivät Venäjää sekaantumasta saarten asioihin – hän oli silloin vielä Venäjän palveluksessa. Kapodístrias tuki Kreikan vapaussotaa (1821–1832 Ottomaanien valtakunnasta).


title: Ioánnis Kapodístrias

text: Vuonna 1827 Kapodístrias oli itsenäisyyteen pyrkivän Kreikan valtion tunnetuin poliitikko Euroopassa ja vuonna 1828 hänestä tuli uuden Kreikan valtion valtionhoitaja. Kreikka oli kuitenkin köyhtynyt sodassa ja uusi hallitus oli voimaton korjaamaan tilannetta.


title: Ioánnis Kapodístrias

text: Kapodístrias matkusteli Euroopassa ja yritti saada tukea Kreikalle muilta valtiolta. Hän matkusti Náfplioon tammikuussa vuonna 1828, käyden tuolloin ensimmäistä kertaa Manner-Kreikassa. Kapodístrias huomasi maan epävakaan tilanteen. Vaikka varsinaisesti taisteltiin turkkilaisia vastaan, Kreikassa oli myös sisällissotaa kreikkalaisten kesken.


title: Ioánnis Kapodístrias

text: Kun Kapodístriaksesta tuli valtionhoitaja, hän aloitti laajan uudistusohjelman. Armeija uudistettiin ja terveydenhoitoa parannettiin niin, että tarttuvat taudit kuten kolera ja lavantauti saatiin kuriin. Kreikka otti käyttöön oman rahan, Kreikan phoenixin. Perunaa ruvettiin viljelemään, jotta elintarviketilanne paranisi. Kreikkaan palautettiin demokratia ja järjestettiin vaalit sekä määriteltiin läänit ja valtionuskonto. Myös talouselämää ja koululaitosta uudistettiin.


title: Ioánnis Kapodístrias

text: Vuonna 1831 Kapodístrias määräsi pidätettäväksi Mánin niemimaan beyn Petrómpeis Mavromicháliksen. Alue sijaitsee Etelä-Kreikassa Peloponnesoksen niemimaalla ja se oli tuolloin hyvin kapinallista seutua. Beyn pidätys oli Mavromicháliksen perheelle moraalinen isku ja 9. lokakuuta vuonna 1831 (27. syyskuuta juliaanisen kalenterin mukaan) Kapodístrias murhattiin. Beyn veli ja poika ampuivat hänet Pyhän Spyridonin kirkossa Náfpliossa. Murhaajat kuolivat Kapodístriaksen henkivartioiden luoteihin.


title: Ioánnis Kapodístrias

text: Kapodístriasta seurasi virassa hänen nuorin veljensä Avgoustínos Kapodístrias. Tämä kuitenkin pysyi virassa vain kuusi kuukautta, sillä Kreikassa syttyi anarkia ja järjestyksen palauttamiseksi Baijerin prinssi Otosta tehtiin Kreikan kuningas Otto I. Näin syntyi Kreikan kuningaskunta, joka säilyi vuoteen 1974.


title: Ioánnis Kapodístrias

text: Ateenan yliopisto, virallisesti Ateenan kansallinen ja kapodistrinen yliopisto, on nimetty osaksi Kapodístriaksen mukaan.


title: Charleston (Etelä-Carolina)

text: Charleston on kaupunki Etelä-Carolinan osavaltion rannikolla Yhdysvalloissa. Vuonna 2009 sen väkiluku oli 115 638 eli lähes yhtä paljon kuin osavaltion pääkaupungissa Columbiassa. Kaupunki kasvaa nopeaa tahtia. Se sijaitsee suurin piirtein Etelä-Carolinan rannikon puolivälissä, jossa kaksi jokea, Ashley ja Cooper, yhtyvät ja laskevat Atlantin valtamereen.


title: Charleston (Etelä-Carolina)

text: Charleston perustettiin 1670, jolloin sen nimi oli Charles Town tai Charles Towne. Nykyisen nimensä se otti käyttöön 1783. Kaupunkia kutsutaan joskus myös nimellä "The Holy City" eli "Pyhä kaupunki" johtuen sen kaupunkikuvaa hallitsevasta suuresta määrästä kirkontorneja.


title: Charleston (Etelä-Carolina)

text: Englanti hallitsi Pohjois-Amerikan itärannikkoa 1600-luvun puolivälin jälkeen, ja kun Kaarle II oli palannut valtaan, hän läänitti 1663 nykyisten Etelä- ja Pohjois-Carolinan alueet omaa nimeään (Kaarle on latinaksi Carolus) kantavaksi hallintoalueeksi "Carolinan siirtokunta". Pian alueelle saavuttuaan siirtolaiset perustivat 1670 parhaaseen satamapaikkaan kaupungin, joka jälleen nimettiin Kaarle-kuninkaan () mukaan. Siitä oli määrä tulla suuri satamakaupunki, ja näin kävikin. Siirtolaisten määrä kasvoi nopeasti, ja siirtokunnan pääkaupunki Charleston oli kasvun keskipiste. Jo 1690 sen väkiluku ylitti 1 200 asukasta.


title: Charleston (Etelä-Carolina)

text: Kaupungin ensimmäiset siirtolaiset olivat englantilaisia, mutta sen hyvä sijainti alkoi pian houkuttaa muitakin, erityisesti skotlantilaisia ja irlantilaisia, mutta myös ranskalaisia hugenotteja ja Välimeren maiden sefardijuutalaisia. Vaikka kaupunki olikin siis pääasiassa protestanttinen, tuli sinne jo varhain merkittävät katolilaiset ja juutalaiset vähemmistöt. Ison-Britannian siirtomaavallan aikaan Charlestonilla oli myös läheiset suhteet pohjoisen Massachusettsin siirtokunnan keskuksen Bostonin kanssa, jopa niin, että rikkaat saattoivat viettää kesät Bostonissa ja talvet Charlestonissa.


title: Charleston (Etelä-Carolina)

text: Charlestonista tuli 1700-luvulla brittien eteläisten siirtokuntien (Virginia, Carolina, Georgia) suurin kaupunki, ja kulttuurillinen ja taloudellinen keskus. Kauppa kulki sen kautta, ja koska eteläisten siirtokuntien talous oli riippuvainen orjuudesta, oli se Pohjois-Amerikan tärkein orjakaupan keskus. Yli puolet Charlestonin asukkaista oli orjia. Kaupunki oli mantereen viidenneksi suurin, sen edellä olivat ainoastaan Boston, New York, Philadelphia sekä Kanadan Québec. Siirtolaisuus Charlestoniin ja sen kautta Carolinan siirtokunnan maaseudulle oli edelleen suurta, mutta lisäksi myös pohjoisista siirtokunnista tapahtui maata myöten muuttoa Carolinan sisämaahan. Tämä herätti kiistaa Charlestonin ja sitä ympäröivien alamaiden sivistyneen eliitin, sekä kauempana Charlestonista olevien ylämaiden "maalaismoukkien" välille. Tavallaan tämä ilmeni jo niin aikaisin kuin 1729, kun Pohjois-Carolina erosi omaksi siirtokunnakseen.


title: Charleston (Etelä-Carolina)

text: Charleston oli yksi itsenäisyysliikkeen merkittävimpiä keskuksia Amerikan vallankumouksen ja Yhdysvaltain itsenäisyyssodan aikana. Sota päättyi siirtokuntien voittoon ja ne irtautuivat Britanniasta. Etelä-Carolinasta tuli nyt osavaltio, ja sen pääkaupunki siirrettiin pois rannikon Charlestonista osavaltion keskelle tätä tarkoitusta varten perustettuun Columbiaan 1786. Yhdysvallat jakautui suhtautumisessaan mustien orjuuteen kahtia; pohjoisen vapaisiin ja etelän orjavaltioihin. Näiden kahden pääalueen yhteiskunnalliset ja taloudelliset rakenteet erosivat toisistaan. Koska Charleston oli etelän suurin kaupunki ja satama, se pysyi itsenäisenkin Yhdysvaltain alkuaikoina orjakaupan pääporttina, mikä vaurastutti sitä entisestään.


title: Charleston (Etelä-Carolina)

text: Charleston menetti tämän suhteellisen valta-asemansa 1800-luvun alkuvuosina useista syistä: 1803 Yhdysvallat osti Ranskalta suuren Louisiana-nimisen alueen Mississippi-joen länsipuolelta. Alueen keskus New Orleans oli tästä lähtien etelän suurin kaupunki, jossa kauppareitit kohtasivat. Samaan aikaan toisaalla vapaan talouden pohjoisvaltiot pystyivät houkuttelemaan Euroopasta paljon enemmän uusia siirtolaisia kuin orjatalouden etelävaltiot, mikä heikensi niiden suhteellista asemaa niin poliittisesti kuin taloudellisesti. Lisäksi 1807 Iso-Britannia kielsi Afrikan orjakaupan Atlantin ylitse ja kuninkaallinen laivasto ryhtyi valvomaan kieltoa; niinpä tästä lähtien Yhdysvaltoihin ei enää tuotu uusia orjia maan rajojen ulkopuolelta ja Charleston lakkasi rikastumasta orjientuonnilla entiseen tapaan.


title: Charleston (Etelä-Carolina)

text: Tästä kaikesta huolimatta Charleston kuitenkin jatkuvasti kasvoi ja vaurastui. Kaupungin ja koko osavaltion yhteiskunta perustui plantaasitalouteen ja erityisesti puuvillan viljelyyn. Tämä tuottava viljelymuoto vaati paljon työvoimaa, joka saatiin orjista. Sekä vapaiden että orjien lukumäärä kasvoi Carolinassa, enimmäkseen luonnollisen väestönkasvun eli syntyneiden enemmyyden ansiosta. Alamailla, erityisesti rannikkoa lähimpänä olevilla alueilla, plantaasitalous oli tuottavinta, kun taas ylämailla sillä ei ansainnut niin hyvin. Niinpä alamailla orjien osuus väestöstä oli hyvin suuri, joissakin piirikunnissa enemmän kuin kaksi kolmasosaa, ja Charlestonissakin mustia oli yli puolet. Charlestonin erityispiirre, jossa se poikkesi muusta Carolinasta, oli vapaiden mustien melko suuri määrä; he saattoivat jopa toimia itsenäisinä kauppiaina. Mutta maaseudun plantaasiorjien tavoin suurin osa kaupungin mustistakin oli orjia, vaikka he työskentelivätkin mitä erilaisimmissa tehtävissä.


title: Charleston (Etelä-Carolina)

text: Menestyvä puuvillatalous ja kauppa pitivät Charlestonin Yhdysvaltain itärannikon eteläosan tärkeimpänä kaupunkina halki 1800-luvun alkupuoliskon. Muut kaupungit, edes Georgian Savannah, eivät kyenneet kilpailemaan. Charleston hyötyi myös maan sisäisestä orjakaupasta: lännessä Yhdysvaltoihin liitettiin uusia orjavaltioita, joissa oli pulaa työvoimasta puuvillapelloille, kun taas pohjoisen orjavaltioissa kuten Virginiassa, joissa puuvilla ei juuri menestynyt, orjat lisääntyivät liikaa. Niinpä pohjoisen ylimääräisiä orjia myytiin länteen ja etelään aina Teksasiin saakka, ja yksi pääreiteistä kulki Charlestonin sataman kautta. Etelä-Carolina puolestaan ei itse vienyt orjia, sillä kukoistava talous ja puuvillan tuotanto tarvitsi kaiken mahdollisen työvoiman, ja osavaltiossa olikin suurin orjien osuus kokonaisväestöstä. Tämä vaati tiukkaa kuria, ja valkoiset olivat hyvin epäluuloisia. Tunnetuin tapaus oli Denmark Veseyn Charlestonissa 1822 suunnittelema orjakapina, joka saatiin estettyä ja jonka seurauksena teloitettiin lukuisia orjia ja vapaita mustia.


title: Charleston (Etelä-Carolina)

text: Pitkän ja monipuolisen historiansa ansiosta Charleston pysyi etelän kulttuurisena ja aatteellisena keskuksena. Sinne suuntautui jo tuolloin jonkin verran matkailua, ja siten siitä tuli myös eräänlainen etelävaltioiden näyteikkuna, kun Euroopasta asti saapuneet matkailijat ihmettelivät tätä eriskummallista puoliteollista yhteiskuntaa, joka perustui puuvillapelloilla raatavien orjien pakkotyöhön, ja orjia ostettiin ja myytiin satamassa ja torilla. Etelä-Carolina, ehkä enemmän kuin mikään muu etelävaltio, oli myös tiukasti liittovaltion vahvistamista vastaan. Carolinalaisten mielestä Yhdysvallat oli perustettu valtioliittona, jossa osavaltioilla tuli olla mahdollisimman suuri itsemääräämisoikeus omiin asioihinsa. Etelä-Carolinassa vastustus keskittyi erityisesti liittovaltion perimiin tulleihin, joissa heidän mukaansa valtio vei carolinalaisten rahoja täysin perusteettomasti. Toinen huolenaihe oli vapaiden pohjoisvaltioiden pyrkimys joskus tulevaisuudessa lakkauttaa orjuus liittovaltion päätöksellä. Etelävaltioiden vaatimukset itsemääräämisoikeudesta kiristivät näiden kahden osavaltioryhmän välejä 1800-luvun puolessa välissä.


title: Charleston (Etelä-Carolina)

text: Jo 1820-luvulla Etelä-Carolina oli noussut Yhdysvaltain liittovaltiota vastaan nullifikaatioksi kutsutussa kriisissä. Osavaltio piti oikeutenaan mitätöidä liittovaltion sitä koskevat määräykset asioissa, joiden se katsoi haittaavan toimintaansa. Nimenomaan tuontitullit olivat tällainen asia, sillä ilman niitä ulkomailta tuodut teollisuustuotteet olivat halvempia kuin pohjoisvaltioista tuodut. Carolinalaiset katsoivat liittovaltion pyrkivän hyödyntämään pohjoista etelän kustannuksella, ja samaten haittaavan Charlestonin sataman toimintaa. Kriisi huipentui liittovaltion lähetettyä sotalaivojaan Charlestoniin 1832, mutta poliittisesti Etelä-Carolina perääntyi vasta muutamaa vuotta myöhemmin. Tuossa kriisissä eivät muut etelävaltiot olleet tukeneet sitä, ja Etelä-Carolina pyrkikin tämän jälkeen yhdistämään etelää.


title: Charleston (Etelä-Carolina)

text: Ennen vuoden 1860 presidentinvaaleja Yhdysvaltain demokraattinen puolue piti puoluekokouksensa Charlestonissa. Kokouksessa yritettiin löytää yhteisymmärrys etelän ja pohjoisen demokraattiedustajien välille, ja kun tässä epäonnistuttiin, hajaantuivat osapuolet kannattamaan eri ehdokkaita syksyn vaaleissa. Tämän hajaannuksen seurauksena vaalit voitti uuden republikaanisen puolueen ehdokas Abraham Lincoln. Tämä johti Yhdysvaltain sisällissotaan.


title: Charleston (Etelä-Carolina)

text: Etelä-Carolina erosi Yhdysvalloista 20. joulukuuta 1860. Se oli ensimmäinen näin tehnyt osavaltio, ja ilmoitti syyksi sen, että presidentiksi valittiin orjuudelle vihamielinen henkilö. Nyt itsenäisen Etelä-Carolinan valtion alueella oli Yhdysvaltain sotilastukikohta: Fort Sumter Charlestonin satamassa. Kun liittovaltio lähetti laivan vahvistamaan tukikohtaansa 9. tammikuuta 1861, Etelä-Carolinan joukot tulittivat sitä ja estivät täydennykset: Tätä kutsutaan joskus sisällissodan ensi laukauksiksi. Talven aikana etelävaltiot muodostivat konfederaation, ja 12. huhtikuuta Etelä-Carolina hyökkäsi linnoitukseen, joka antautui seuraavana päivänä. Sisällissota saattoi alkaa.


title: Charleston (Etelä-Carolina)

text: Charlestonin satamaa suojasi koko sodan ajan sen omien joukkojen miehittämä Sumterin linnoitus, ja kaupunki kukoisti, vaikka kauppa kärsikin pohjoisvaltioiden merisaarrosta. Kaksi vuotta myöhemmin, 1863, liittovaltion joukot tekivät ensimmäisiä hyökkäyksiään jotka torjuttiin helposti. Syksyllä 1863 liittovaltio aloitti Fort Sumterin laajamittaiset pommitukset, mutta linnakkeen muurit korjattiin aina uudelleen, ja se pysyi etelävaltioilla. Hyökkäykset ja pommitukset jatkuivat lähes kahden vuoden ajan tuloksettomina. Charlestonin sataman puolustus oli tehokasta. Kuuluisin tapaus on helmikuulta 1864, kun etelävaltioiden sukellusvene "H. L. Hunley" (joskus myös "CSS Hunley") upotti pohjoisvaltioiden sotalaivan "USS Housatonicin"; vaikka sukellusveneitä oli käytetty ennenkin, tämä oli ensimmäinen kerta, kun sellaisella saavutettiin merivoitto. Konfederaatio evakuoi Sumterin ja Charlestonin helmikuussa 1865, ei pommitusten takia, vaan koska pohjoisvaltiot olivat vallanneet Georgian suuret kaupungit ja etenivät pohjoiseen, mikä olisi saartanut kaupungin sisämaasta käsin. Sota päättyi etelän tappioon samana keväänä.


title: Charleston (Etelä-Carolina)

text: Sodan jälkeen Charlestonin, kuten koko etelän, talous oli romahtanut. Orjat vapautettiin ja jälleenrakennus alkoi. Liittovaltion joukot miehittivät Etelä-Carolinaa vuosikymmenen ajan. Kaupunkiin alkoi vähitellen syntyä teollisuutta ja yhteiskunta alkoi nykyaikaistua. Vapaat mustat kärsivät kuitenkin köyhyydestä ja räikeästä syrjinnästä, joten monet heistä muuttivat pohjoiseen. Kova isku kaupungille oli vuoden 1886 maanjäristys, joka tuhosi suuren osan kaupunkia. Toisaalta jälleenrakennus järistyksen jäljiltä mahdollisti uuden kehityksen vaiheen, ja nykyään Charleston on Yhdysvaltain etelän vauraimpia kaupunkeja.


title: Charleston (Etelä-Carolina)

text: Charlestonin nykyisistä 115 000 asukkaasta noin 63 % on valkoisia ja 34 % mustia. Charlestonissa aikoinaan puhuttu englannin kielen murre erosi huomattavasti muun etelän murteista, ja sen erityispiirteiden on sanottu periytyvän ranskalaisilta hugenoteilta sekä alueelle muuttaneilta sefardijuutalaisilta.


title: Charleston (Etelä-Carolina)

text: Charlestonin vieressä on North Charlestonin eli Pohjois-Charlestonin kaupunki, ja ympäristössä on useita muita asutuskeskuksia. Tällä löyhällä suurkaupunkialueella on yhteensä runsaat puoli miljoonaa asukasta.


title: Charleston (Etelä-Carolina)

text: Kaupungin siirtokunta-ajoilta peräisin olevat rakennukset ovat yhdysvaltalaisiksi poikkeuksellisen vanhoja. Yksi tärkeimmistä on 1771 rakennettu vanha tullikamari. Myös sisällissodan ajan vahva linnoitus Fort Sumter on nykyään merkittävä nähtävyys.


title: Charleston (Etelä-Carolina)

text: Suosittu 1920-luvulla syntynyt tanssi charleston on nimetty kaupungin mukaan. Charlestonissa tapahtuu myös 1930-luvulle sijoittuva amerikkalainen ooppera "Porgy ja Bess".


title: Charleston (Etelä-Carolina)

text: Charleston on edelleen merkittävä satamakaupunki, ja Yhdysvaltain itärannikon eteläosan suurin satama. Turismi on myös merkittävä tulonlähde. Kaupunkialueen suurimmat työnantajat ovat Etelä-Carolinan lääketieteellinen yliopisto sekä Yhdysvaltain laivaston sodanjohtojärjestelmät. Lääketieteellisen lisäksi kaupungissa on useita muita korkeakouluja, tunnetuimpina Charlestonin College, joka on yksi Yhdysvaltain vanhimmista yliopistoista, sekä maanpuolustuskorkeakoulu The Citadel, joka koulutti Etelä-Carolinan upseeriston Yhdysvaltain sisällissodan aikana.


title: Charleston (Etelä-Carolina)

text: Matkustajalaivaliikenne Charlestonista on nykyään erittäin vähäistä. Kaupungissa on kuitenkin kansainvälinen lentokenttä, ja päätiet kulkevat Columbiaan, Savannahiin sekä Pohjois-Carolinaan.


title: Charleston (Etelä-Carolina)

text: Charlestonissa on yksi harvoista yhdysvaltalaiskaupungeista, jossa on runsaasti suojeltuja historiallisia rakennuksia. Kaupungin omaleimainen arkkitehtuuri on saanut vaikutteita sekä Euroopasta että Barbadokselta. Moniin Charlestonin vanhoista kartanoista pääsee myös tutustumaan. Entisöityjä ja suosittuja kartanomuseoita ovat Nathaniel Russell House ja Edmondston-Alston House sekä entisöimättömässä tilassa säilytetty Aiken-Rhett House.


title: Charleston (Etelä-Carolina)

text: Charlestonin rantapuisto White Point Garden on suosittu nähtävyys sotamuistomerkkeineen. Puistosta on näköala kaupungin edustalla saarella olevalle Fort Sumterin linnoitukselle, jonne pääsee tutustumaan veneretkellä.


title: Yksivärinen (hevonen)

text: Yksivärinen on hevosten väreihin liittyvä käsite, joka tarkoittaa ei-kirjavaa. Termi voi helposti hämmentää maallikkoa, koska yksiväriseksi kutsutussa hevosessa voi käytännössä olla vaikkapa kolmea eri väriä: esimerkiksi ruunikossa, jolla on merkkejä, on ruskeaa, mustaa ja valkoista. Yksivärisyys tarkoittaakin lähinnä sitä, että hevosen karva on rungossa kauttaaltaan tietyn väristä (yleensä ruskeaa tai mustaa), eikä karvan seassa tai joillakin rungon alueilla ole valkoista karvaa.


title: Yksivärinen (hevonen)

text: Yksivärisyyden vastakohta on kirjavuus tai sekavärisyys (lähinnä päistäriköt). Yksiväriseksi katsottavalla hevosella voi olla valkeita jalkojen tai pään merkkejä, mutta ei siinä määrin eikä sellaisilla kehon alueilla (rungossa), että hevonen katsottaisiin kirjavaksi. Arpialueille kasvavaa valkoista karvaa ei kuitenkaan katsota kirjavuudeksi eikä sekakarvaksi. Kimous katsotaan joko sekavärisyydeksi tai kokonaan omaksi värityypikseen.


title: Yksivärinen (hevonen)

text: Monessa hevosrodussa sallitaan rotumääritelmän mukaan ainoastaan yksivärisyys, yleensä tällöin myös kimot ja joskus myös päistäriköt (jolloin kielto kohdistuu nimenomaan kirjavuuteen). Myös valkoiset merkit kokonaan tai lähes kokonaan kieltäviä rotumääritelmiä on (esimerkiksi friisiläisellä hevosella).


title: Yksivärinen (hevonen)

text: Oman hankaluutensa pelkästään rungon alueeseen keskittyvään yksivärinen/kirjava -jaotteluun esimerkiksi rotumääritelmissä tuo se, että melko pienienkin jalkoihin ja päähän rajoittuvien merkkien tiedetään nykyään saattavan hyvin olla jonkin kirjavuusgeenin aiheuttamia. Näiden geenien ilmeneminen hevosen ulkoasussa vaihtelee paljon (myös sen mukaan, onko varsa geenin suhteen sama- vai eriperintäinen), joten täysin hyväksyttävien, yksivärisiksi katsottujen vanhempien jälkeläinen voikin olla ei-hyväksyttävä kirjava, joka todennäköisesti itse saisi yksiväristen yksilöiden kanssa lähinnä yksiväriseksi katsottavia jälkeläisiä. Ongelma on joskus myös päinvastainen: kirjavaan amerikkalaiseen paint-rotuun kelpuutetaan ainoastaan yksilöt, joilla on ainakin hiukan valkeaa rungossa katsomatta lainkaan siihen, mitä kirjavuusgeenejä hevonen mahdollisesti kantaa.


title: Amerikancockerspanieli

text: Amerikancockerspanieli kehitettiin Yhdysvalloissa Britanniasta tuoduista spanieleista. 1930-luvulla rotu erosi brittiläisistä spanieleista jo niin paljon, että se rekisteröitiin omaksi rodukseen.


title: Amerikancockerspanieli

text: Amerikancockerspanielin paino on nartuilla n. 9 kg ja uroksilla 11-12 kg, ja sen ihanne säkäkorkeus on nartuilla 35,5 cm ja uroksilla 38 cm, +/- 1,5cm vaihtelut sallittuja. Koiran turkki voi olla musta, kermanvärinen eli buff, punainen, suklaanruskea, black&tan tai kirjava. Sallittuja kirjavia väriyhdistelmiä ovat ns. tricolour (eli valko-musta-ruskea), jolla saa lisäksi olla ruskeat tan -merkit silmien päällä, hännän alla, kuonossa ja tassuissa, mustavalkoinen, punavalkoinen sekä suklaanruskeavalkoinen.


title: Amerikancockerspanieli

text:
Rodun tyypillisiä tuntomerkkejä ovat kupolimainen pää, suuret tummat silmät ja lyhyt syvä kuono. Turkki on roikkuva, pitkä, silkkimäinen ja runsas. Pitkät, rönsyilevän hyöhenmäiset korvat ovat rodulle tunnusomaiset. Turkin ei tulisi olla kihara.
Amerikancockerspanielin turkki vaatii runsaasti hoitoa, rotumääritelmän vastainen turkki enemmäin kuin oikeanlaatuinen. Se on pestävä ja föönattava viikoittain, ja trimmaus tulisi suorittaa n. 4 viikon välein.


title: Amerikancockerspanieli

text: Rodun luonne on iloinen, luottavainen ja älykäs. Ihanteellinen jenkin luonne on iloinen, avoin ja miellyttämishaluinen. Ne ovat usein luonteeltaan pehmeitä, eikä niille siten sovi kova tai rankka koulutus. Amerikancockerspanieli on yleensä ystävällinen ja luotettava lasten seuralainen.


title: Amerikancockerspanieli

text: Rodun suosio johti jossakin vaiheessa huonoihin kasvatustuloksiin, ja jotkut kasvatuslinjat tuottivat koiria, joilla oli taipumusta pelokkuuteen tai aggressiivisuuteen. Myös alistumiseen liittyvää virtsaamista ja reviirin vartiointia ilmeni joissakin kasvatuslinjoissa. Näistä luonteenpiirteistä lienee päästy rodussa eroon. Vieläkin jotkut cockerit saattaa kouluttamattomina suuttua (jos on toinenkin koira), jos toinen koira tulee sen ruoan luo, ja saattaa aiheutua tappelu.


title: Amerikancockerspanieli

text: Yhdysvalloissa rotu on rekisteröity nimellä cockerspanieli, joka tarkoittaa cockerspanielia myös Britanniassa, mikä saattaa aiheuttaa sekaannuksia. 1930-luvulla rotu erosi jo niin paljon vastaavasta brittiläisestä rodusta, että se rekisteröitiin omaksi rodukseen. Nykyisin cockeri on useimmiten perheen lemmikki tai näyttelykoira, harvemmin metsästyskoira. Joidenkin kasvatuslinjojen koiria kasvatetaan Yhdysvalloissa edelleen kenttätyöhön, ja pieni ryhmä työskentelee rodun metsästysominaisuuksien säilyttämiseksi.


title: Amerikancockerspanieli

text: Amerikanockerspanielit ovat herkkiä sairastumaan eräisiin niille tyypillisiin tauteihin, kuten korvatulehduksiin ja joskus myös silmätulehduksiin. Siksi ne voivat vaatia enemmän eläinlääkärin seurantaa kuin muut rodut. Yleisimpiin silmäongelmiin kuuluvat etenevä verkokalvon surkastuma (PRA) (Suomessa ilmeneminen on tosin vähäistä), glaukooma ja harmaakaihi. Suomessa PEVISA (perinnöllisten vikojen ja sairauksien vastustamisohjelma) vaatii silmä-, polvi- ja lonkkatarkastuksen kaikille koirille, joita käytetään jalostukseen. Muita yleisiä sairauksia ovat hemolyyttinen anemia (AIHA). Lonkkavikaa esiintyy myös.


title: Charleston

text: Charleston voi tarkoittaa ainakin seuraavia:


title: Kulmakerroin

text: Kulmakerroin on matematiikassa kaksiulotteisessa koordinaatistossa "y"-koordinaatin muutoksen Δy ja sitä vastaavan "x"-koordinaatin muutoksen Δx suhde, jonka tarkoitus on kuvata suoran kaltevuutta. Kulmakerrointa merkitään "k":lla, ja se voi olla mikä tahansa reaaliluku. Kulmakerroin on keskeinen käsite analyyttisessä geometriassa, algebrassa, trigonometriassa ja differentiaalilaskennassa.


title: Kulmakerroin

text: Tekniikassa kulmakerrointa käytetään yleisesti erilaisten pintojen kaltevuuden ilmaisemiseen. Esimerkiksi tien tai rautatien pituuskaltevuus on kulmakerroin: 35 promillen kaltevuus merkitsee 35 metrin nousua yhtä vaakasuuntaista kilometriä kohti. Tällä tavoin ilmoitetaan myös rinteen jyrkkyys urheilussa. Rakentamisessa luiskien, kattojen, lattioiden ym. kaltevuus ilmoitetaan usein kulmakertoimena, joko prosentteina tai suhdelukuna. Lattioiden ym. kaltevuutta kutsutaan myös kaadoksi.


title: Kulmakerroin

text:
Suoran kulmakerroin määritellään kahden minkä tahansa suoralla olevan pisteen avulla.
Pisteiden ("x", "y") ja ("x", "y"), kun "x" ei ole "x", kautta kulkevan suoran kulmakerroin onLasketaan pisteiden (2,3) ja (8,7) kautta kulkevan suoran kulmakerroin


Kulmakerroin


title: Kulmakerroin

text: Suora on nouseva (koska k > 0).


title: Kulmakerroin

text: Suoran normaali on suora, joka kulkee 90° asteen kulmassa suoran läpi. Näiden kahden suoran kulmakertoimet ovat toistensa käänteislukujen vastaluvut.


title: Kulmakerroin

text: Edellä olevan esimerkin suoran normaalin kulmakerroin on siis formula_3.


title: Kulmakerroin

text: Mitä suurempi suoran kulmakerroin on, sitä jyrkemmin suora nousee ylöspäin. Suoran kaltevuutta voidaan kuvata myös suuntakulmalla "α", joka on suoran ja positiivisen "x"-akselin muodostama välillä ]−90°, 90°] oleva kulma. Suoran kulmakerroin on yhtä suuri kuin suoran suuntakulman tangentti eli


title: Kulmakerroin

text: ja


title: Kulmakerroin

text: Kun suuntakulma on pieni, on kulmakerroin likimäärin yhtä suuri kuin kulma radiaaneina.


title: Kulmakerroin

text: Lineaarisen eli ensimmäisen asteen funktion ratkaistusta muodosta


title: Kulmakerroin

text: nähdään suoran kulmakerroin "k" ja vakiotermi "b", joka ilmoittaa suoran ja "y"-akselin leikkauspisteen (0, "b").


title: Kulmakerroin

text: Jos suoran kulmakerroin on "k" ja suoran piste on (x, y), suoran yhtälö on


title: Kulmakerroin

text: Funktion derivaatta jossakin pisteessä formula_8 on funktion muodostamaa käyrää sivuavan tangentin kulmakerroin kohdassa formula_8.


title: Pyörregalaksi

text: Pyörregalaksi (Messier 51, M51, NGC 5194) on kierteisgalaksi Ajokoirien tähdistössä. Sen etäisyyden arvioidaan olevan noin 23 miljoonaa valovuotta. Pyörregalaksilla on satelliittigalaksi NGC 5195 (M51b).


title: Pyörregalaksi

text: Pyörregalaksin löysi Charles Messier 13. lokakuuta 1773 ja sen kumppanin, galaksin NGC 5195, Pierre Méchain vuonna 1781. Pyörregalaksi on ensimmäinen galaksi, jonka havaittiin olevan spiraali. Tämä tapahtui vuonna 1845.


title: 4 × 400 metrin viestijuoksu

text: 4 × 400 metrin viestijuoksu eli ”pitkä viesti” (erotuksena 4 × 100 metrin viestijuoksusta) on viestikilpailuna käytävä yleisurheilulaji, jossa neljän juoksijan muodostaman joukkueen kukin jäsen juoksee kerrallaan ratakierroksen eli 400 metriä. Tavallisesti kilpailussa juostaan ensimmäiset 500 metriä (kolme kaarretta) omia ratoja, minkä jälkeen juoksijat saavat valita käyttämänsä radan. Tämän niin sanotun kolmen kaarteen tasoituksen vuoksi lähtöpaikat eroavat 400 metrin juoksun lähtöpaikoista. Juoksijoilla on 20 metrin vaihtoalue (tavallisesti merkitty sinisellä viivalla), jolla matkalla viestikapula pitää ojentaa seuraavalle viestinviejälle.


title: 4 × 400 metrin viestijuoksu

text: Pitkä viesti on ollut olympialaisissa yleisurheilun kilpailutapahtumana vuodesta 1912. Naisten pikaviesti tuli mukaan vuonna 1972. Yleisurheilun MM-kilpailuissa 400 metrin viesti ollut kisahistorian alusta alkaen, vuodesta 1983. Juoksumatkan menestynein maa arvokilpailuissa on Yhdysvallat.


title: Tähtivaeltaja-palkinto

text: Tähtivaeltaja-palkinto on "Tähtivaeltaja"-lehteä julkaisevan Helsingin Science Fiction Seuran jakama palkinto vuoden parhaasta suomeksi ilmestyneestä tieteiskirjasta.


title: Tähtivaeltaja-palkinto

text: Vuonna 2005 palkinnon jakotapa uudistui niin, että raati julkistaa viisi palkintoehdokasta ja myöhemmin voittajan. Vuodesta 2007 seura on jakanut myös Tähtifantasia-palkintoa parhaalle suomeksi käännetylle fantasiakirjalle.


title: Tähtivaeltaja-palkinto

text: Tähtivaeltaja-palkinnon perusti päätoimittaja Toni Jerrman. Ensimmäisen raadin muodostivat kaikista Suomen sf-seuroista kutsutut asiantuntijajäsenet eli Toni Jerrman, Johanna Sinisalo, Juhani Hinkkanen ja Harri Haarikko. Myöhemmin raadissa ovat olleet myös Leena Peltonen, Kimmo Lehtonen, Hannu Blommila, Eeva-Liisa Tenhunen, Kanerva Eskola, Jukka Halme, Anne Leinonen ja Vesa Sisättö. Vuodesta 2012 raadissa ovat olleet Toni Jerrman, Hannu Blommila, Elli Leppä ja Antti Oikarinen.


title: Tähtivaeltaja-palkinto

text: Lähde


title: Hybridisaatio

text: Hybridisaatio on kahden tai useamman atomiorbitaalin yhdistyminen yhtä moneksi hybridiorbitaaliksi, joilla on jokaisella sama muoto ja energia. Hybridisaatio selittää molekyyliorbitaalien muotoja, kun hybridiorbitaaleihin sovelletaan VSEPR-teoriaa. Hybridisaatiot ovat keskeinen osa valenssisidosteoriaa, joka mallintaa elektronien sidosvuorovaikutukset lokalisoituneina, toisistaan erillisinä ytimien välisinä vuorovaikutuksina.


title: Hybridisaatio

text: Hybridisaatio ja siitä syntyvät hybridiorbitaalit merkitään hybridisaatioon osallistuneiden atomiorbitaalien mukaan. Esimerkiksi sp-hybridisaatiossa s- ja kolme p- orbitaalia muodostavat neljä sp-hybridiorbitaalia.


title: Hybridisaatio

text: Perustilassa olevan atomisen hiilen atomiorbitaalit ja niiden sisältämät elektronit voidaan kuvata seuraavasti (nuolien suunta kuvaa e:ien spiniä):


Hybridisaatio


title: Hybridisaatio

text: Orbitaalit on siis täytetty Paulin kieltosäännön mukaisessa järjestyksessä. LCAO-teoriassa mitätöidään sivukvanttiluvun vaikutus orbitaaleihin seuraavasti: aluksi oletetaan orbitaalien, joilla on sama pääkvanttiluku, olevan samanarvoisia energian suhteen, ja sen jälkeen nämä yhdistetään vastaavaksi määräksi hybridiorbitaaleja, jotka nimetään erikseen.


title: Hybridisaatio

text: formula_2 jotka hybridisoítuvat


title: Hybridisaatio

text: Hybridisoituneen atomin 2s- ja 2p-orbitaalit ovat järjestäytyneet uudelleen neljäksi samanlaiseksi sp-hybridiorbitaaliksi. sp-hybridiorbitaalit muodostuvat yhden s-orbitaalin ja kolmen p-orbitaalin uudelleenjärjestyessä. sp-Orbitaalit pyrkivät suuntautumaan mahdollisimman kauas toisistaan muodostaen tetraedrirakenteen, jossa sidosten väliset kulmat ovat 109,5°. Näin muodostetut hybridiorbitaalit selittävät esimerkiksi metaanin hiilen ja vetyjen välisten sidosten kokeellisesti havaitun samanlaisuuden:


title: Hybridisaatio

text: Fysiikassa tämä teoria ei toimi, sillä muun muassa alkuaineiden spektrien ominaisuudet eivät selity hybridiorbitaalien kautta. Kemiassa käytettävät monet spektroskopian muodot on standardoitu siten että tutkimuksesta saatava vaste on helposti tulkittavissa todisteiksi hybridiorbitaaleja kuvailevan LCAO-teorian erinomaisesta sovellettavuudesta kemiallisessa analyysissä.


title: Hybridisaatio

text: LCAO-teoriassa sama toteutetaan matemaattisesti tekemällä rajattuja yksinkertaistuksia ytimestä etäimmälle ulottuvia orbitaaleja kuvaaville yhtälöille.


title: Hybridisaatio

text: C'*'-merkintä tarkoittaa edellä sitä, että hiiliatomit eivät ole kvanttimekaanisen atomimallin mukaisessa perustilassaan (joka kai toteutuisi absoluuttisessa nollapisteessä kaikille atomeille).


title: Hybridisaatio

text: Kaksoissidoksen syntyessä yksi s-orbitaali ja kaksi p-orbitaalia hybridisoituu kolmeksi sp-hybridiorbitaaliksi. Yksi p-orbitaali jää muuntumatta.


title: Hybridisaatio

text: Esimerkiksi eteenissä (CH) on kaksoissidos hiiliatomien välillä. Eteenin rakennekaava on:


title: Hybridisaatio

text: Kaksoissidoksen muodostuessa hiiliatomit sitoutuvat toisiinsa ensin hybridiorbitaalien muodostamalla sigma-sidoksella. Hiiliatomi muodostaa kaksi sigma-sidosta muiden atomien kanssa siten, että sidosten välinen kulma on 120° ja sidokset ovat samassa tasossa, joten kaksoissidoksen kohdalta molekyyli on tasomainen. Muuntumattomat 2p-elektronit ovat sigma-sidoksen tasoon nähden kohtisuorassa ja kahden vierekkäisen atomin muuntumattomat p-orbitaalit muodostavat sigma-sidoksen kanssa yhdensuuntaisen pii-sidoksen. Pii-sidoksen elektronitiheys on pienempi kuin sigma-sidoksen, jolloin se on sigma-sidosta heikompi ja reagoi helposti. Kaksoissidosta sanotaan tyydyttymättömäksi. Pii-sidos estää molekyylin kiertymisen akselinsa ympäri ja aiheuttaa sidokselle jäykän rakenteen.


title: Hybridisaatio

text: Sp-hybridisoituneita ovat kaksoissitoutuneet atomit, kuten olefiiniset hiilet (C=), joissa sp-orbitaalit muodostavat sigma-sidokset ("yksöissidokset") ja kolmas p-orbitaali muodostaa pii-sidoksen ("kaksoissidoksen"), sekä karbokationit, joissa kolmas p-orbitaali on tyhjä, sekä karbanionit, joissa kolmannella p-orbitaalilla on "ylimääräinen" elektroni. Kolmen atomin renkaissa (esimerkiksi syklopropaani) hybridisaatio muistuttaa enemmän sp2:sta kuin aitoa sp3:sta.


title: Hybridisaatio

text: Sp-hybridisaatio on yksittäistä atomia kuvaava ideaalitilanne, jota todellisessa molekyylissä vastaavat monimutkaiset molekyyliorbitaalit, mutta sillä voidaan selittää "tavallisten" molekyylien muoto. Koska kolmannen p-orbitaalin muodostama pii-sidos on sigma-sidoksien alla ja päällä, se pitää särkeä, kun sidosta kierretään. Siksi kaksoissidokset eivät kierry normaaliolosuhteissa. Näkyvä tai ultraviolettivalo pystyy särkemään pii-sidoksen, jolloin atomit nousevat korkeampaan energiatilaan, jossa pii-sidoksen elektronit ovat erillään eri atomien p-orbitaaleilla. Tällöin sp-hybridisoitunutkin atomi voi pyöriä vapaasti. Jos sidos on ollut "cis", se kääntyy vähemmän jännittyneeseen "trans"-konformaatioon, ja kun elektronit pariutuvat uudelleen, pii-sidos muodostuu uudelleen, jolloin sidos on muuttunut pysyvästi "cis"-sidoksesta "trans"-sidokseksi.


title: Hybridisaatio

text: Kolmoissidoksen kuvaamiseen tarvitaan sp-hybridiorbitaali. Kolmoissidosta muodostavalla atomilla on kaksi sp-hybridiorbitaalia. Kaksi p-orbitaaleista jää hybridisaation ulkopuolelle. Hiiliatomit liittyvät toisiinsa ensin yhdellä sp-orbitaalien muodostamalla sigma-sidoksella. p-orbitaalien muodostamia pii-sidoksia syntyy kaksi. Sidosten välinen kulma on 180°, joten molekyyli on lineaarinen. Esimerkiksi etyynissä (CH) kolmoissidos muodostuu sp-orbitaalien välisestä sigma-sidoksesta ja p-orbitaalien muodostamasta kahdesta pii-sidoksesta.


title: Hybridisaatio

text: Hybridisaation käsitteellä pystytään ennustamaan monien molekyylien muotoja:Tämä ei pidä paikkaansa tarkasti, mikäli yhdisteen keskusatomia kiertää myös ei-sitovia elektroneja (). Jos näitä on, sidoskulmat keskusatomin suhteen pienenevät. Ei-sitovilla elektroneilla ei ole toista atomiydintä kierrettäväkseen, jolloin ne "vievät enemmän tilaa" keskusatomin lähellä. Näin käy esimerkiksi ionilla PCl, jossa fosfori on spd hybridisoitunut.


title: Hybridisaatio

text: Hybridisaation käsitettä on käytetty selittämään myös metallien kompleksiyhdisteissä esiintyviä kovalenttisen "sidoksen" ja keskusatomin välisiä sidoksia, mutta tässä tapauksessa molekyyliorbitaaliteoria on tieteellisesti eksaktimpi.


title: Konodontit

text: Konodontit ("Conodonta") ovat sukupuuttoon kuolleita, matomaisia leuattomia selkärankaisia, joiden hampaat olivat apatiittiset. Hampaita on löydetty melko paljon paleotsooisen kauden 250–500 miljoonaa vuotta vanhoista kivistä, mutta fossiloitunut konodontin ruumis löydettiin ensimmäisen kerran 1980-luvulla. Konodontit ja niiden sukulaiset elivät kambrikaudelta triaskauden loppuun.


title: Konodontit

text: Kun Skotlannista ja Etelä-Afrikasta ensimmäisen kerran löydettiin konodonttien ruumiiden fossiileja, saatiin selkeämpi käsitys niiden rakenteesta. Niillä oli silmät, suomut, lihakset sekä jäykistyvä jänne, joka on selkärangan esiaste.


title: Konodontit

text: Joissakin fossiileissa on päässä suuri tumma täplä. Se saattoi olla jättimäinen silmä, mutta se saattoi myös olla hampaisiin liittyvää rustoa.